BN jatuh dulu pun sebab Menteri Dalam Negeri, PN jangan ulangi kesilapan

Kerajaan Perikatan Nasional (PN), diingatkan agar tidak mengulangi kesilapan yang dilakukan ketika era pentadbiran Barisan Nasional (BN) dahulu, susulan kontroversi yang dikaitkan dengan Menteri Dalam Negeri, Datuk Seri Hamzah Zainuddin.

Penganalisis politik Universiti Malaya (UM), Prof Madya Dr Awang Azman Awang Pawi berkata, pada era kerajaan BN, sikap menterinya yang tidak pandai menjaga hati rakyat dan bersifat angkuh menyebabkan kerajaan BN tersungkur.

“Tindak tanduk Menteri Dalam Negeri Datuk Seri Hamzah yang mencetuskan kehangatan baru-baru ini dilihat berisiko tinggi terhadap kedudukan kerajaan PN yang diketahui agak rapuh daripada sokongan rakyat.

“Ia dilihat seolah-olah bakal mengulangi skrip bagaimana jatuhnya BN dahulu yang memperlihatkan beberapa menteri BN memberikan kenyataan yang mengguriskan hati rakyat dan mendapat perhatian daripada netizen.

“Seterusnya menyebabkan ayunan undi ketidakpuasan hati rakyat terjelma dalam bentuk undi protes tolak BN,” katanya kepada Agenda Daily.

Pada era kerajaan BN dahulu pemerhati politik melihat tindak tanduk Timbalan Perdana Menteri yang juga Menteri Dalam Negeri ketika itu Datuk Seri Ahmad Zahid Hamidi sering mencetuskan kontroversi sehingga ia menjadi salah satu punca kejatuhan BN.

Antara kenyataannya, Zahid meminta anak-anak muda yang memprotes keputusan pilihan raya agar keluar dari negara ini dan mencari negara yang sesuai yang mengamalkan sistem pilihan raya seperti mereka gemari.

Dalam pada itu, isu pendedahan Zahid yang mengungkit sejarah Tun Dr Mahathir Mohamad yang berketurunan India turut menjadi sorotan umum.

Zahid, dalam satu program, menunjukkan salinan kad pengenalan Dr Mahathir, yang memaparkan namanya sebagai ‘Mahathir a/l Iskandar Kutty’.

Mengulas lanjut, Awang Azman berkata, kerajaan PN perlu mengambil kira kepentingan nasional yang memberikan kesan kepada ayunan undi rakyat dan adalah lebih baik menangani isu ini secara bijaksana tanpa mengeruhkan lagi keadaan politik semasa PN.

“Dalam konteks ini sukar kerajaan bertindak tegas kerana menteri yang bertindak sedemikian ialah orang kuat dalam parti Bersatu dan pemain utama dalam gerakan parti dan kerajaan PN.

“PM boleh menasihat menteri yang terlibat agar meminta maaf secara terbuka dan membuka lembaran baru untuk bergerak ke hadapan,” katanya.

Nama Hamzah sejak kebelakangan ini agak panas, susulan beberapa pendedahan kontoversi yang dikaitkan dengan menteri itu, antaranya rakaman suara bocor yang mengaitkan beliau sedang membincangkan pelantikan pegawai kanan polis.

Hamzah mengakui rakaman itu adalah suaranya, tetapi berpendapat beliau tidak melakukan sebarang kesalahan.

Blok pembangkang dan kumpulan sivil juga memberikan tekanan terhadap kerajaan PN susulan pendedahan melibatkan Menteri Dalam Negeri tersebut.


Lebih 70.76 juta dos vaksin Covid-19 telah diberikan hingga semalam

Sebanyak 20,998 dos vaksin Covid-19 telah diberikan menerusi empat kategori Program Imunisasi Covid-19 Kebangsaan (PICK) semalam, lapor Kementerian Kesihatan (KKM), hari ini.

Daripada jumlah itu, 11,286 melibatkan dos kedua, 7,695 dos pertama dan 2,017 dos penggalak.

Sejak PICK dilancarkan 24 Februari 2021 lalu, sebanyak 70,762,530 dos telah diberikan kepada populasi Malaysia, termasuk rakyat asing, dengan 26,980,027 atau 82.6 peratus menerima dos kedua, dan 27,918,641 atau 85.5 peratus dos pertama.

Sebanyak 62,084,670 dos telah diberikan kepada individu dewasa berusia 18 tahun dan ke atas, dengan 22,972,457 atau 97.6 peratus menerima dos kedua, dan 23,248,351 atau 98.8 peratus lagi menerima dos pertama.

Seramai 16,077 atau 68.3 peratus individu dewasa juga telah menerima suntikan dos penggalak.

Sementara itu, 5,913,512 dos vaksin diberikan kepada golongan remaja berusia 12 hingga 17 tahun, dengan 2,908,320 atau 93.5 peratus menerima dos kedua, dan 3,005,192 atau 96.6 peratus lagi menerima dos pertama.

Belum ada remaja yang menerima suntikan dos penggalak.

Selain itu, sejak 3 Februari lalu hingga semalam seramai 1,099,250 atau 31.0 peratus kanak-kanak berusia lima hingga 11 tahun telah lengkap suntikan dua dos vaksin, dan 1,665,098 atau 46.9 peratus menerima dos pertama.


15 ketetapan Konvensyen Perikatan Nasional 2022

Bahawasanya Parti Perikatan Nasional dengan penuh kesungguhan dan iltizam, kea rah mewujudkan kerajaan yang Prihatian Rakyat dan Berintegriti serta Malaysia yang sejahtera, mendokkong ucapan dasar Pengerusi Perikatan Nasional dan telah merumuskan ketetapan seperti berikut;

1) Menjadikan prinsip PRIHATIN RAKYAT, BERINTEGRITI DAN BEBAS RASUAH sebagai landasan utama perjuangan Perikatan Nasional;

2) Memperkukuh kesatuan antara parti-parti anggota Perikatan Nasional dalam menghadapi Pilihan Raya Umum ke- 15 (PRU-15) untuk menjadikan PN sebagai parti pilihan rakyat;

3) Menghormati Perlembagaan Persekutuan sebagai bimbingan Kerajaan dalam menjunjung kemuliaan institusi Raja- Raja Melayu, kebebasan badan kehakiman dan kedaulatan undang-undang;

4) Memperkukuh hubungan persaudaraan antara Semenanjung Malaysia, Sabah dan Sarawak dengan terus menghormati Perjanjian Malaysia 1963 serta menyeimbangkan pembangunan negara secara holistik dan menyeluruh dengan mengoptimumkan potensi ekonomi dan sosial setiap negeri di Semenanjung Malaysia, Sabah dan Sarawak;

5) Memperkukuh hubungan antara Kerajaan Persekutuan dengan Kerajaan Negeri berlandaskan prinsip Federalisme yang berpandukan Perlembagaan Persekutuan;

6) Membangunkan ekonomi berimpak tinggi untuk meningkatkan pendapatan rakyat dan seterusnya menjadikan Malaysia sebagai negara maju, makmur dan sejahtera;

7) Memperkasa masyarakat majmuk dengan berlaku adil dan prihatin kepada semua rakyat tanpa mengira kaum, agama dan golongan termasuk Melayu, Cina, India, Sikh, Kadazan, Dusun, Iban, Murut, orang asal, warga emas, wanita, belia, kanak-kanak dan warga OKU;

8) Memulihara khazanah negara dan melindungi alam sekitar termasuk hutan, sumber mineral dan sungai daripada ancaman kerakusan bagi mengelakkan ketirisan hasil dan kejadian bencana;

9) Meningkatkan kecekapan tadbir urus kewangan dan penyampaian perkhidmatan institusi-institusi Kerajaan tanpa campur tangan politik atau salah guna kuasa;

10) Menubuhkan agensi sehenti tunggal (single one stop agency) jaringan sosial rakyat bagi menyelaras pemberian bantuan kebajikan, penyediaan peluang kerjaya, peningkatan kemahiran, pembasmian kemiskinan yang menyeluruh serta pengukuhan kegiatan ekonomi sara diri, termasuk golongan anak muda dan wanita;

11) Meningkatkan ketersambungan infrastruktur dan infostruktur digital ke seluruh pelusuk negara bagi memperkasa masyarakat bermaklumat dan berpengetahuan;

12) Memajukan sektor pendidikan dengan digitalisasi, mengurangkan jurang pencapaian pendidikan bandar dan luar bandar, mempercepat penyediaan dan pembaikan infrastruktur serta memperkukuhkan ekosistem pendidikan, termasuk kurikulum bagi memperkasa kemenjadian murid;

13) Memperkasa peluang melanjutkan pelajaran dan TVET serta menyediakan pekerjaan berpendapatan tinggi bagi anak muda dan wanita serta menampilkan calon-calon boleh menang dalam kalangan wanita dan anak muda dengan kuota sekitar 30% untuk PRU-15;

14) Memastikan calon Perikatan Nasional bersih, berintegriti dan bebas rasuah dengan mewajibkan mereka melepasi tapisan SPRM, PDRM dan LHDN serta mengisytihar harta dan tiada kes mahkamah seterusnya membuat aku janji untuk menolak jenayah rasuah dan salah guna kuasa; dan

15) Mempersiap siaga seluruh jentera parti di setiap kawasan Parlimen dan DUN di seluruh negara untuk meraih kemenangan dalam PRU-15 serta mematuhi segala keputusan yang dibuat oleh Majlis Pimpinan Tertinggi Perikatan Nasional berhubung PRU-15.


Polis kemas kini borang permohonan rentas negeri elak pemalsuan

Polis Diraja Malaysia (PDRM) akan mengemas kini sistem permohonan rentas negeri bagi menggelakkan pemalsuan dokumen pada masa akan datang, kata Ketua Polis Negara, Datuk Seri Acryl Sani Abdullah Sani.

Sebelum ini, katanya, PDRM telah mengesan beberapa taktik pemalsuan dokumen rentas negeri sejak pelaksanaan Perintah Kawalan Pergerakan (PKP) di beberapa negeri bulan ini.

Beliau berkata, PDRM akan menambah baik sistem berkenaan kerana orang awam akan cuba mencari jalan untuk mengatasi sistem rentas negeri yang sedia ada ini.

“PDRM akan sentiasa mencari jalan untuk memperbaiki sistem yang sedia ada ini bagi mengelakkan ia berterusan berlaku.

“Adalah lumrah untuk mereka (orang awam) melakukan perkara sedemikian (memalsukan dokumen) tetapi PDRM akan berusaha untuk mengatasi kelemahan yang sedia ada,” katanya malam tadi.

Acryl Sani juga berkata, pihaknya menolak sebanyak 2,730 permohonan rentas negeri yang dikemukakan atas pelbagai alasan tidak munasabah.


Akaun bank Najib ‘terlalu sulit’, tahap kerahsiaan tinggi: Saksi

Mahkamah Tinggi Kuala Lumpur hari ini (13 Oktober 2022) diberitahu bahawa, akaun semasa peribadi AmIslamic Bank Datuk Seri Najib Razak dengan nombor berakhir 694 yang juga dikenali dengan kod AmPrivate Banking-MR memiliki tahap kerahsiaan tinggi dan diklasifikasikan sebagai ‘terlalu sulit’.

Bekas Pengurus Perhubungan Ambank cawangan Raja Chulan, Joanna Yu Ging Ping berkata demikian ketika memberi keterangan sebagai saksi pendakwaan dalam perbicaraan bekas Presiden UMNO yang juga bekas Perdana Menteri berhubung kes dana 1Malaysia Development Berhad (1MDB).

Najib, 69, menghadapi empat tuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Dalam keterangannya Joanna Yu berkata, itu bermakna bukan mudah untuk mendedahkan nama Najib kepada orang lain atau kepada sesiapa sahaja yang mempunyai akses sistem akaun di cawangan berkenaan.

Memetik BH, saksi ke-41 pendakwaan itu berkata beliau bertanya kepada Bahagian Operasi Ambank sama ada pelanggan boleh mempunyai akaun dengan dua nama (untuk memasukkan kod nama) dan diberitahu, bahawa tiada masalah untuk berbuat demikian kerana ia adalah akaun berasaskan projek korporat yang dirujuk dengan nama projek mereka.

“Saya ingin menyatakan di sini bahawa dalam semua urusan saya dengan pelanggan persendirian, ini adalah kali pertama akaun individu menggunakan kod nama. Biasanya kod nama diberikan kepada akaun projek korporat tertentu.

“Berhubung cadangan menggunakan kod nama bagi akaun itu, saya masih ingat bahawa ini adalah permintaan dan cadangan Jho Low (ahli perniagaan dalam buruan Low Taek Jho) dan dia juga meminta akaun ini diklasifikasikan sebagai ‘terlalu sulit’.

“Saya tidak ingat siapa yang memberikan kod AmPrivate Banking-MR. Saya hanya tahu bahawa terdapat perbincangan untuk menggunakan kod nama bertujuan melindungi maklumat dan memelihara sensitiviti akaun,” katanya.

Joanna berkata, beliau dimaklumkan oleh Cheah Tek Kuang yang ketika itu Pengarah Urusan Kumpulan Ambank, bahawa perkara berkenaan sudah dimaklumkan kepada Gabenor Bank Negara Malaysia (Tan Sri Zeti Akhtar Aziz).

Sementara itu, ketika menjawab soalan Timbalan Pendakwa Raya Datuk Seri Gopal Sri Ram pada sesi pemeriksaan utama, Joanna berkata beliau tidak pernah bertemu secara peribadi dengan Najib, sebaliknya segala urusan perbankan adalah melalui Ketua Pegawai Pelaburan (CIO) 1MDB ketika itu, Nik Faisal Ariff Kamil dan Jho Low.

Joanna berkata, walaupun Nik Faisal dilantik sebagai pemegang mandat akaun, Najib masih pemegang akaun berkenaan dan bertanggungjawab terhadap transaksi dalam akaunnya.

Perbicaraan di hadapan Hakim Datuk Collin Lawrence Sequerah bersambung 7 November ini.


‘Manakah hilangnya sanubari mereka’: Netizen rujuk Parlimen bubar

Status ringkas ‘manakah hilangnya sanubari mereka’ oleh Menteri Besar Selangor Datuk Seri Amirudin Shari dalam Facebook miliknya hari ini menarik perhatian ramai.

Kapsyen tersebut seolah menggambarkan kekecewaan beliau dengan pembubaran Parlimen seperti diumumkan Perdana Menteri, Datuk Seri Ismail Sabri Yaakob sebentar tadi.

Status tersebut dikongsikan di Facebook rasmi berserta pautan berita ‘Sungai Melaka di Batu Hampar lepasi paras bahaya’.

Walaupun hanya menulis status ringkas, namun rata-rata pengikut Facebook beliau dapat meneka isi tersirat di sebalik perkongsian tersebut, lapor Sinar.

Beberapa pengguna media sosial telah meninggalkan komen pada hantaran tersebut antaranya Derm Mi Rakyats yang kurang senang apabila kerajaan kekal dengan pendirian mengadakan Pilihan Raya Umum Ke-15 (PRU-15) pada tahun ini.

“Tapi dalam keadaan macam ini pun masih ada yang sibuk dengan kuasa. Pembubaran Parlimen tetap berlaku walaupun rakyat berdepan dengan situasi banjir yang boleh berlaku di mana-mana.

“Diharap penduduk yang berada di kawasan berisiko banjir lebih peka dan cakna akan situasi ini dan ambil langkah berjaga-jaga,” tulisnya di ruangan komen.

Seorang lagi pengguna Facebook, Kanda Samy turut berharap semua pihak bersiap sedia dengan kemungkinan banjir dan mematuhi arahan yang telah ditetapkan.

“Semua pihak perlu memberikan kerjasama dan bersedia supaya tidak ada apa-apa yang buruk berlaku.

“Segala fakta dan data yang ada telah membawa kepada pemahaman bentuk fenomena walaupun tidak seratus peratus tepat tetapi kebarangkalian ketepatannya adalah sangat tinggi,” tulisnya.


Jadikan PRN medan suarakan kemarahan rakyat kepada PH-BN : Muhyiddin

Perikatan Nasional (PN) menyeru rakyat menjadikan pilihan raya negeri (PRN) nanti sebagai ruang menyatakan kemarahan kepada kerajaan hari ini.

Pengerusinya, Tan Sri Muhyiddin Yassin berkata setiap lapis masyarakat merasai kegagalan kerajaan PH-BN yang sudah memegang tampuk pemerintahan sejak hujung tahun lalu.

“Jadikanlah PRN nanti sebagai satu isyarat bahawa rakyat marah dengan apa yang sedang berlaku.

“Ini kerana seluruh rakyat melihat dan merasai apa yang sedang berlaku dalam negara ketika ini.

“Segala janji yang ditabur sewaktu Pilihan Raya Umum ke-15 (PRU-15) tidak dilaksanakan walaupun sudah enam bulan menjadi kerajaan.

“Rakyat sudah tidak tahan dengan keadaan ini dan saya ingin mengajak rakyat Negeri Sembilan dan lima negeri lain yang terlibat dalam PRN tidak lama lagi mengundi PN sebagai satu referandum bantahan rakyat kepada kerajaan campuran PH-UMNO kerana gagal mengurus negara,” katanya dalam satu kenyataan, hari ini.

Katanya, tekanan hidup terus dirasai rakyat menjadi bukti jelas kerajaan gagal membawa rakyat keluar daripada kemelut ekonomi.

“Kos sara hidup semakin menghimpit, harga barang keperluan harian naik dan terus menekan kehidupan, ringgit merudum dan ekonomi negara seolah-oleh tidak ada hala tuju.

“Keadaan ini sudah cukup membuktikan kerajaan campuran PH-UMNO yang ada sekarang gagal membawa negara keluar daripada kemelut ekonomi yang menjejaskan kehidupan rakyat khususnya golongan berpendapatan rendah,” katanya.

Beliau turut menyifatkan sambutan yang diterima PN pada program Ceramah Perdana Gelombang Kebangkitan Rakyat Negeri Sembilan di Senawang, malam tadi sebagai gelombang kebangkitan yang akan diterjemahkan dalam PRN tidak lama lagi.

“Alhamdulilah malam tadi saya bersama-sama kepimpinan PN menyertai puluhan ribu rakyat dalam program Ceramah Perdana Gelombang Kebangkitan Rakyat Negeri Sembilan.

“Seperti mana beberapa program yang sama di beberapa negeri lain sebelum ini, saya merasa terharu melihat sambutan hangat rakyat daripada pelbagai lapisan masyarakat.

“Saya percaya gelombang kebangkitan ini akan diterjemahkan dalam bentuk sokongan kepada PN dalam enam Pilihan Raya Negeri (PRN) tidak lama lagi,” katanya.


Covid-19: Indonesia catat 33,900 kes baharu, 1,598 kematian

Indonesia masih melaporkan jumlah jangkitan harian Covid-19 yang tinggi. Dalam tempoh 24 jam sehingga 12 tengah hari Selasa, pihak berkuasa negara itu melaporkan 33,900 jangkitan baharu dikesan.

Dalam tempoh itu juga Indonesia melaporkan 1,598 pesakit Covid-19 meninggal dunia menjadikan jumlah kes kematian melonjak kepada 98,889.

Pasukan Petugas Khas Covid-19 Indonesia melaporkan sejak individu pertama dikesan dijangkiti Covid-19 di negara itu Mac tahun lalu sehingga kini lebih 3.49 juta penduduk negara itu sudah dijangkiti.

Sementara itu, jumlah mereka yang disahkan sembuh pula adalah sebanyak 31,324 pesakit, manakala pihak berkuasa kesihatan masih memantau 130,628 individu yang disyaki menjadi kontak rapat kepada virus berkenaan.

Pada masa sama kerajaan Republik Indonesia juga meningkatkan lagi usaha memberi vaksin kepada lebih 270 juta penduduknya.

Kementerian Kesihatan negara itu berkata kerajaan telah mengedarkan hampir 91 juta dos vaksin Covid-19 ke 34 wilayahnya untuk diberikan kepada penerima yang layak.

Jurucakap Program Vaksinasi Covid-19 Kementerian Kesihatan Republik Indonesia, Siti Nadia Tarmizi berkata 75 peratus atau 68.4 juta daripada keseluruhan dos itu sudah diberikan kepada penduduk.

Katanya wilayah yang memperoleh dos tertinggi ialah Jawa Timur sebanyak 13.2 dos dan 82 peratus telah digunakan, diikuti Jakarta sebanyak 13.1 juta dos dengan 80 peratus telah digunakan.

Jawa Barat memperoleh 11.6 juta dos dengan 77 peratus daripadanya telah digunakan, diikuti Jawata Tengah sebanyak 9.1 juta dos (88 peratus digunakan).

Wilayah Maluku Utara menerima paling sedikit vaksin iaitu sebanyak 221,360 dos dengan 70 peratus telah diberikan kepada penerima. – Agensi


Hanya Perhimpunan Agung pada 13 Jan tahun depan, tiada pemilihan

Perhimpunan Agung UMNO 2021 akan diadakan pada tahun depan selama tiga hari bermula 13 hingga 15 Januari 2022 tetapi tiada pemilihan parti akan dijalankan.

Setiausaha Agungnya, Datuk Seri Ahmad Maslan, berkata perkara itu diputuskan dalam mesyuarat bulanan Majlis Tertinggi (MT) UMNO yang dipengerusikan Presiden UMNO, Datuk Seri Dr Ahmad Zahid Hamidi, semalam.

Katanya, mesyuarat itu turut memutuskan persidangan UMNO Cawangan akan diadakan daripada 15 Oktober hingga 30 November ini.

“Mesyuarat Perwakilan Wanita UMNO, Pergerakan Pemuda dan Puteri UMNO Bahagian pula diadakan secara serentak seluruh negara bermula 11 hingga 12 Disember.

“Bagi Mesyuarat Perwakilan UMNO Bahagian, ia akan diadakan secara serentak seluruh negara pada 18 Disember ini,” katanya dalam satu kenyataan, hari ini.

Menurut Ahmad Maslan, semua mesyuarat tidak diadakan pemilihan jawatan kerana Jabatan Pendaftaran Pertubuhan Malaysia (ROS) sudah bersetuju mengenai penangguhan pemilihan parti sehingga 29 Disember 2022.

“Mesyuarat boleh diadakan secara bersemuka atau maya atau gabungan bersemuka dengan maya mengikut situasi COVID-19 di kawasan masing-masing.

“Kehadiran mesyuarat adalah dengan korum minimum satu perempat daripada jumlah yang layak hadir atau lebih daripada satu perempat asalkan mengikut prosedur operasi standard (SOP) yang dibenarkan mengikut kawasan masing-masing,” katanya.

UMNO sebelum ini dilaporkan menangguhkan pemilihannya di semua peringkat cawangan, bahagian dan MT selama 18 bulan bermula 30 Jun lalu.


Undi18: Beri masa kepada SPR, kata menteri undang-undang

Suruhanjaya Pilihan Raya Malaysia (SPR) perlu melalui pelbagai prosedur, termasuk berurusan dengan Jabatan Pendaftaran Negara (JPN) sebelum dapat melaksanakan program layak mengundi pada usia 18 tahun dan pendaftaran pemilih secara automatik.

Oleh itu, semua pihak diminta bertenang dan memberi ruang kepada SPR untuk melaksanakannya, kata Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Katanya, bukan mudah untuk melaksanakan undi 18 kerana banyak perkara yang perlu diambil kira, temasuk alamat yang perlu diuruskan dengan JPN.

“Selagi tak selesai alamat lengkap takut ada yang tidak boleh mengundi sebab tak tahu nak mengundi kat mana. Berdasarkan alamat dalam kad pengenalan, SPR akan menentukan di mana dia (pengundi) akan mengundi, Dewan Undangan Negeri (DUN) mana, Parlimen mana,” katanya kepada pemberita selepas Program Malaysia Prihatin di Maktab Rendah Sains MARA Pendang, Kedah, hari ini.

Beliau berkata, SPR adalah satu badan bebas yang tidak terikat dengan kerajaan, justeru, setiap keputusan yang dibuat tidak menyebelahi mana-mana pihak.

Takiyuddin berkata, ketika isu undi 18 mula dibangkitkan, pada masa itu tempoh mengundi masih jauh dan SPR mungkin menjangkakan mereka ada masa yang cukup untuk melaksanakannya.

“Jadi sekarang ada dua tahun lagi… Bagi kerajaan Perikatan Nasional (PN), perdana menteri dah jelaskan kerajaan tidak antiundi 18. Kami dulu pembangkang, kami pun sokong undi 18, tapi dengan syarat pendaftaran mestilah secara automatik, kalau tidak jumlah individu layak mengundi tidak mendaftar akan bertambah sebab umur 21 pun empat juta tak mendaftar,” katanya.

Khamis lalu. Pengerusi SPR Datuk Abdul Ghani Salleh dilaporkan berkata, pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September 2022.


PRU-15 semakin dekat, mungkin sebulan dua lagi

Bayangan pilihan raya umum ke-15 (PRU-15) semakin dekat diadakan sudah kelihatan dengan semua parti politik sudah mula masuk gear masing-masing, pelbagai aktiviti dan program tidak rasmi dijalankan oleh pemimpin politik kebelakangan ini.

Desakan dan gesaan supaya Parlimen dibubarkan hampir setiap bulan diajukan kepada Perdana Menteri (PM) Datuk Seri Ismail Sabri Yaakob, lebih anehnya ia datang daripada partinya sendiri yang meminta supaya PRU-15 disegerakan.

Kedudukan Ismail Sabri sudah terjamin apabila UMNO sendiri meletak syarat untuk mengekalkan beliau sebagai PM jika UMNO-Barisan Nasional (BN) berjaya memenangi PRU-15, jadi Naib Presiden itu sudah boleh menarik nafas lega.

Pemilihan UMNO juga sudah mendapat lampu hijau untuk ditangguhkan daripada badan pentadbir pertubuhan baru-baru ini, secara ringkasnya UMNO sudah bersedia untuk berdepan PRU-15 dan hanya menunggu “button” ditekan PM untuk membubarkan Parlimen.

Jadi bilakah masa yang sesuai untuk mengadakan PRU-15?

Terdapat pandangan yang mencadangkan ia diadakan sebelum musim banjir tiba, kebiasaannya beberapa negeri di Malaysia berdepan bencana banjir pada bulan November sehingga Disember.

Jadi jika mahu mengadakan PRU-15 tahun ini, masa yang terbaik adalah sebelum musim tengkujuh melanda negara dan pembentangan Bajet 2023 perlu diawalkan daripada jadual asal.

Spekulasi mengatakan berkemungkinan bajet akan dibentang lebih awal pada September dan Parlimen dibubarkan selepas selesai dibentang.

Persediaan awal juga sudah dimulakan Kementerian Kewangan untuk menyiapkan kertas pembentangan Bajet 2023, sekaligus memberi isyarat ia boleh dibentangkan pada bila-bila masa selepas berakhir sidang Dewan Rakyat pada bulan ini.

Selain itu, Suruhanjaya Pilihan Raya (SPR) juga difahamkan sudah menghantar memo dan memanggil sukarelawan untuk bertugas semasa PRU-15 depan, beberapa sukarelawan SPR yang bertugas semasa PRU-14 sebelum ini memberitahu sudah menerima makluman meminta mereka untuk bersedia dipanggil bertugas.

Senario satu lagi adalah sekiranya PRU-15 diadakan tahun depan, berkemungkinan masa yang sesuai adalah selepas sambutan Tahun Baharu Cina pada Januari.

Mengikut kalendar kebangsaan, sambutan Tahun Baharu Cina adalah pada 22 Januari 2023 dan berkemungkinan diadakan selepas tarikh tersebut, sama ada pada Februari atau Mac depan.

Namun, berdasarkan situasi semasa, kecenderungan PRU-15 diadakan lebih awal pada tahun ini semakin kuat, malah UMNO difahamkan sudah mengadakan perbincangan antara “Top 5” bagi memilih tarikh pembubaran Parlimen.

Sumber dalaman UMNO memberitahu, kelima-lima pemimpin utama parti sudah duduk semeja dan mencapai kata sepakat berhubung pemilihan tarikh PRU-15.

Malah, pada esok (Khamis) akan berlangsung Mesyuarat Majlis Tertinggi (MT) UMNO dan pastinya isu berhubung PRU-15 akan menjadi topik utama dalam pertemuan itu nanti. Sumber dalaman memberitahu, perkara teratas dalam agenda mesyuarat adalah berhubung PRU-15.

Dalam pada itu, seorang pemimpin tertinggi MIC, Datuk Seri M Saravanan juga memberi bayangan PRU-15 akan diadakan dalam tempoh sebulan dua lagi.

Ia merupakan kenyataan terbuka seorang pemimpin parti komponen BN yang secara tidak langsung memberi petanda PRU-15 akan diadakan dalam masa terdekat.

“Mungkin tak lama lagi, boleh jadi sebulan dua. Apabila sampai masa nanti, buatlah pilihan B iaitu bijaksana,” katanya dipetik laporan semasa majlis Anugerah Perkhidmatan Cemerlang KSM semalam.

Saravanan yang juga Timbalan Presiden MIC berkata, pilihan terbaik perlu dibuat rakyat bagi menjamin kestabilan politik seterusnya menjadikan Malaysia sebagai sebuah negara yang terus maju.

“Yang terbaik itu memberikan kestabilan politik yang berterusan untuk anak-anak,” katanya.

Ahad lalu, Ismail Sabri juga mengingatkan semua ahli BN termasuk pemimpin tidak menyerang antara satu sama lain sehingga merugikan parti kerana PRU kini menghampiri.


Muzium London pulangkan artifak Afrika yang dirampas

Sebuah muzium terkemuka di United Kingdom (UK) pada Ahad mengumumkan bahawa pihaknya merancang untuk memulangkan 72 artifak Afrika yang dirampas ketika zaman penjajahan Empayar British.

Muzium Horniman di selatan London bersetuju untuk mengembalikan artifak terkenal, termasuk beberapa gangsa Benin, kepada kerajaan Nigeria selepas menerima permintaan daripada Suruhanjaya Kebangsaan bagi Muzium dan Monumen (NCMM) negara itu, lapor Agensi Anadolu menurut Bernama.

“Terdapat bukti yang sangat jelas, bahawa objek ini diperoleh melalui kekerasan, dan rundingan luar menyokong pandangan kami bahawa adalah bermoral dan wajar untuk mengembalikan pemilikan mereka kepada Nigeria.

“Horniman berbesar hati dapat mengambil langkah ini dan kami berharap dapat bekerjasama dengan NCMM untuk mendapatkan penjagaan jangka panjang bagi artifak berharga ini,” kata pengerusi pemegang amanah muzium itu, Eve Salomon dalam satu kenyataan media.

Artifak berkenaan telah dialih secara paksa dari penempatan purba Bandar Benin di Nigeria oleh penjajah British selepas pencerobohan tentera pada 1897.

Koleksi itu termasuk 12 plak tembaga, yang dikenali sebagai gangsa Benin, sekeping mezbah berbentuk ayam jantan tembaga, gading dan objek upacara sembahan, loceng tembaga, barangan harian seperti kipas dan bakul, dan kunci “istana raja”.

“Kami sangat mengalu-alukan keputusan yang dibuat oleh Pemegang Amanah Muzium dan Taman Horniman.

“Selepas pengesahan Suruhanjaya Amal, kami menantikan perbincangan yang produktif mengenai perjanjian pinjaman dan kerjasama antara Suruhanjaya Kebangsaan bagi Muzium dan Monumen serta Horniman,” kata ketua pengarah NMM, Abba Tijani.

Muzium London menerima permintaan daripada NMM pada Januari tahun ini dan menjalankan analisis menyeluruh terhadap objek bagi memastikan artifak yang memenuhi permintaan suruhanjaya itu.


Manifesto PN tidak janji bintang, matahari macam kerajaan sebelum ini

Perikatan Nasional (PN) tidak menyajikan manifesto pilihan raya yang menjanjikan perkara tidak masuk akal seperti dijaja parti-parti lain sebelum ini.

Pengerusinya, Tan Sri Muhyiddin Yassin berkata PN berpegang kepada konsep integriti dan amanah di mana apa yang mereka janjikan bakal ditunaikan sebaik memegang tampuk pemerintahan selepas Pilihan Raya Umum ke-15 (PRU-15) ini.

“Saya cadangkan kepada pengerusi yang buat manifesto, Datuk Radzi Jidin supaya maklumkan bahawa apa yang kita buat (manifesto) ini bukan sebagai satu tawaran sahaja. Kita akan bentuk jawatankuasa bebas terdiri daripada mereka yang faham tentang pengurusan dan kewangan negara untuk duduk, teliti apa yang telah dan akan kita buat. Memenuhi apa yang telah kita janjikan dalam manifesto.

“Itu boleh meyakinkan rakyat bahawa kita ini bukan buat main-main, tawar bintang, matahari tapi kita tak buat seperti dijanjikan kerajaan dahulu. Janji nak buat sejuta rumah, tak buat. Janji bantuan itu ini…saya tak boleh buat cara begitu. itu tidak amanah. Kita PN berpegang kepada konsep integriti, amanah itu pening untuk kita laksanakan,” katanya kepada pemberita selepas bertemu pengundi di Pagoh, hari ini (28 Oktober 2022).

Menurutnya, PN akan melancarkan manifesto mereka pada awal bulan depan selepas hari penamaan calon, 5 November ini.

Dalam pada itu, beliau turut menjanjikan untuk mengembalikan moratorium bagi membantu rakyat untuk mempunyai aliran tunai untuk menjalani kehidupan sekaligus memulihkan ekonomi negara.

“Sekarang ini pihak SME Association rayu seboleh mungkin supaya diberi sekali lagi pusingan moratarium. Saya jangka moratarium ini boleh kita buat kerana kalau Kementerian Kewangan dulu boleh buat, minta Bank Negara mengarahkan bank-bank di negara kita memberikan moratorium. Bank tidak menanggung rugi sebaliknya menambah keuntungan sebab moratorium ini hanya tangguhkan hutang.

“Bila ekonomi dah pulih mereka bayar balik. Itu tidak melibatkan wang kerajaan. Jadi ekonomi boleh cepat pulih. Yang ini perdana menteri (Datuk Seri Ismail Sabri) tidak bersetuju dulu. Tak buat pun. Salau saya, semalam saya dah buat dah,” katanya.

Beliau turut mengulang komitmen gabungannya untuk meneruskan Bajet 2023 yang dibentangkan kerajaan pimpinan Datuk Seri Ismail Sabri di Parlimen namun tidak sempat dibahas dan diluluskan.

“Malahan kita akan meneliti balik perkara itu dan menambahbaik (Bajet 2023) jika ada keperluan. Antara langkah penting ialah bagaimana nak membantu nasib golongan-golongan yang rentan terkesan akibat Covid-19 di mana jumlah paras kemiskinan meningkat daripada 40 peratus kepada 60 peratus.

“Selepas menghadapi Covid-19, perniagaan tidak dibuka sepenuhnya, ramai tidak bekerja, pendapatan merosot dan perniagaan tidak bagus jadi (menyebabkan) kadar kemiskinan itu meningkat,” katanya.

Beliau turut menyeru pengundi agar keluar membuang undi pada 19 Noveber depan dan menyokong PN.


Kes baharu Covid-19 turun tiga minggu berturut-turut: WHO

Jumlah jangkitan baharu Covid-19 di seluruh dunia turun 21 peratus pada minggu lalu, kali ketiga berturut-turut, kata Pertubuhan Kesihatan Sedunia (WHO) pada Selasa.

Dalam laporan mingguan pandemik agensi kesihatan PBB, WHO berkata terdapat lebih 12 juta jangkitan baharu Covid-19 minggu lalu.

Jumlah kematian baharu Covid-19 turun lapan peratus kepada kira-kira 67,000 pesakit di seluruh dunia, kali pertama kematian mingguan menurun sejak awal Januari lalu.

Pasifik Barat menjadi satu-satunya wilayah yang menyaksikan peningkatan kes Covid-19, dengan lonjakan 29 peratus, manakala jumlah jangkitan di tempat lain menurun dengan ketara.

Jumlah kematian baharu juga meningkat di Pasifik Barat, sementara jumlah kes baharu Covid-19 tertinggi dicatat di Russia, Jerman, Brazil, Amerika Syarikat (AS) dan Korea Selatan.

WHO berkata Omicron kekal sebagai varian yang sangat dominan di seluruh dunia, menyumbang lebih daripada 99 peratus jujukan yang dikongsi dengan pangkalan data virus terbesar dunia.

Menurut agensi PBB itu Delta adalah satu-satunya varian lain yang membimbangkan terdiri daripada kurang satu peratus jujukan.

WHO juga melaporkan bahawa keberkesanan vaksin dos penggalak bertambah baik, berdepan dengan varian Omicron, tetapi mengatakan butiran lanjut masih diperlukan berhubung tempoh perlindungan mampu bertahan.

Agensi itu sebelum ini berkata tidak ada bukti bahawa penggalak diperlukan untuk individu yang sihat dan merayu negara kaya untuk tidak menawarkan dos ketiga kepada rakyat mereka sebelum berkongsinya dengan negara yang lebih miskin.

Pegawai kesihatan menyatakan bahawa Omicron menyebabkan jangkitan yang lebih ringan daripada varian Covid-19 sebelumnya dan di negara yang mempunyai kadar vaksinasi yang tinggi, Omicron telah merebak secara meluas, tetapi kadar kemasukan ke hospital dan kematian tidak meningkat dengan ketara.

Saintis, bagaimanapun, memberi amaran bahawa masih ada kemungkinan bahawa lebih banyak varian Covid-19 boleh menular dan menyebabkan kematian jika virus itu dibiarkan merebak tanpa kawalan.

Ketua WHO Eropah Dr Hans Kluge berkata rantau itu kini memasuki fasa munasabah untuk virus itu dan berkata kini terdapat “peluang tunggal” untuk pihak berkuasa menamatkan fasa akut wabak itu.

Minggu ini, Britain mengumumkan akan membatalkan semua sekatan Covid-19 yang masih ada, termasuk keperluan untuk individu yang menghidap penyakit itu mengasingkan diri, walaupun Perdana Menteri Boris Johnson mengakui mungkin terdapat varian yang boleh membawa maut pada masa hadapan.

Awal bulan ini, Sweden memansuhkan ujian Covid-19, termasuk kepada individu yang mempunyai simptom, sambil mengatakan bahawa kos ujian dan perbelanjaan sekatan pandemiknya “tidak lagi wajar.”

Sementara itu, pemimpin Hong Kong mengumumkan akan melakukan ujian Covid-19 terhadap semua penduduknya yang berjumlah 7.5 juta orang tiga kali pada Mac, ketika ia bergelut dengan wabak yang paling teruk, didorong oleh penularan pantas varian Omicron. – Agensi


Varian baharu Covid-19: New York isytihar darurat mulai Jumaat depan

Tatkala kebimbangan semakin memuncak di seluruh dunia susulan pengesanan dan penularan varian baharu Covid-19 – Omicron – di beberapa negara Afrika, Gabenor New York, Kathy Hochul mengisytiharkan darurat di kota raya itu.

Perisytiharan itu sekali gus memberi beliau kuasa untuk mengarahkan hospital mengehadkan prosedur yang tidak penting untuk meningkatkan kapasiti dan kemudahan.

Pertubuhan Kesihatan Sedunia (WHO) secara rasmi menamakan varian baharu itu, Omicron, dan mengkategorikannya sebagai ‘varian of concern’ (VOC).

Dengan mengkategorikannya sebagai VOC, bermakna varian itu mempunyai mutasi yang mungkin menjadikannya lebih menular atau lebih ganas, atau menjadikan vaksin dan langkah pencegahan yang dilaksanakan di seluruh dunia sekarang kurang berkesan.

Perisytiharan darurat di New York, di mana ribuan pesakit Covid-19 meninggal dunia tahun lalu, akan mula berkuat kuasa Jumaat depan. Ia jauh berbeza daripada sekatan ketat dikenakan ke atas warga kota itu pada peringkat awal wabak berkenaan.

Namun, tindakan pantas Hochul bukan sahaja menjadi salah satu usaha untuk mengurangkan peningkatan jumlah jangkitan baharu di kota berkenaan dalam beberapa minggu lalu, tetapi juga berkaitan varian Omicron, yang mencetuskan tindakan beberapa negara untuk menghalang kemasukan pengembara dari Afrika Selatan.

“Kita terus melihat tanda-tanda amaran kenaikan (jangkitan) pada musim sejuk yang akan datang ini, dan sementara varian Omicron masih belum dikesan di negeri New York… ia akan datang,” katanya dalam kenyataan sambil menambah vaksinasi kekal menjadi alat penting untuk melawat virus.

Jumlah kes positif di New York telah meningkat baru-baru ini, walaupun kadar vaksinasi telah bertambah baik, dengan beberapa daerah merekodkan kadar positif lebih daripada 10 peratus.

Dalam tempoh dua minggu sebelum Thanksgiving Day, purata harian kes baharu yang dilaporkan di New York meningkat 37 peratus, kepada 6,666 kes, menurut pangkalan data New York Times.

Lebih daripada 56,000 orang telah meninggal dunia akibat jangkitan itu di New York. – Agensi


Trafik antarabangsa di lapangan terbang tempatan meningkat: MAHB

Trafik antarabangsa di rangkaian lapangan terbang tempatan Malaysia Airports Holdings Bhd (MAHB) meningkat sebanyak 53 peratus susulan pembukaan semula sempadan pada 1 April, 2022.

MAHB yang menguruskan dan mengendalikan 39 lapangan terbang di negara ini menjelaskan, ia telah merekodkan purata 23,000 pergerakan penumpang antarabangsa setiap hari, dengan trafik memuncak melebihi 30,000 semasa cuti perayaan Aidilfitri yang panjang baru-baru ini, lapor Bernama.

“Secara keseluruhannya, lapangan-lapangan terbang merekodkan 642,128 pergerakan penumpang antarabangsa, di mana Lapangan Terbang Antarabangsa Kota Kinabalu, Lapangan Terbang Antarabangsa Pulau Pinang dan Lapangan Terbang Antarabangsa Langkawi menunjukkan peningkatan paling ketara — masing-masing lebih 200 peratus berbanding bulan sebelum ini,” menurut MAHB dalam kenyataan pada Isnin.

Ia menambah, sejumlah 2.78 juta penumpang direkodkan bagi Malaysia pada April, dengan pergerakan penumpang domestik sebanyak 2.13 juta atau 77 peratus.

Sementara itu, bagi operasi Malaysia dan Turki (Lapangan Terbang Antarabangsa Sabiha Gokcen Istanbul), MAHB merekodkan 4.90 juta pergerakan penumpang, penurunan sebanyak 7.9 peratus daripada angka pada Mac.

“Penurunan pergerakan penumpang ini kerana April merupakan bulan suci Ramadan yang menyaksikan permintaan untuk perjalanan di dalam dan di seluruh dunia berkurangan.

“Daripada jumlah pergerakan trafik penumpang sebanyak 4.89 juta, lapangan terbang tempatan di Malaysia menyumbang 57 peratus, manakala Lapangan Terbang Antarabangsa Sabiha Gokcen Istanbul di Turki mencatatkan 2.13 juta penumpang, terdiri daripada 1.05 juta penumpang antarabangsa dan 1.08 juta penumpang domestik,” jelasnya.

Menurut MAHB, lima syarikat penerbangan menyambung semula 17 laluan antarabangsa bulan lepas iaitu Vietjet Air, Scoot, AirAsia, Thai AirAsia dan AirAsia X.

Pengarah Urusan, Datuk Iskandar Mizal Mahmood berkata pihaknya juga gembira kerana lapangan terbang landasan pendek Tioman (TOD) telah beroperasi semula pada bulan ini untuk menyediakan laluan Lapangan Terbang Subang-TOD bagi SKS Airways.

Beliau berkata pada masa ini SKS Airways merupakan satu-satunya syarikat penerbangan dengan perkhidmatan berjadual yang terbang di laluan ini empat kali seminggu.

“Kami akan terus bekerjasama rapat dengan syarikat penerbangan rakan kongsi untuk mempercepat kadar pemulihan sektor domestik dan antarabangsa,” katanya dalam kenyataan yang sama.

Vietjet menawarkan penerbangan bagi laluan Ho Chi Minh City-Kuala Lumpur (KUL) dengan perkhidmatan empat kali seminggu dan merupakan syarikat penerbangan keempat yang terbang di laluan ini manakala Scoot menyambung semula perkhidmatan penerbangan hariannya untuk laluan Kota Kinabalu-Singapura.

Sementara itu, kumpulan syarikat penerbangan AirAsia, termasuk AirAsia Bhd, Thai AirAsia dan AirAsia X, menyambung semula laluan Kota Kinabalu-Singapura; KUL-Hanoi; Langkawi-Singapura; Ipoh-Singapura; Hatyai-KUL; Don Mueng-Pulau Pinang; KUL-Incheon; KUL-New Delhi; KUL-Ho Chi Minh City; KUL-Bengaluru; KUL-Kolkata; KUL-Kochi; KUL-Chennai; KUL-Tiruchirappall dan KUL-Siem Reap.


10 jangkitan baharu Covid-19 dikesan di Parlimen: KP Kesihatan

Kementerian Kesihatan (KKM) mengesahkan mengesan 10 lagi kes jangkitan Covid-19 dikesan ketika kakitangan perubatan melakukan ujian saringan ke atas semua yang hadir di Parlimen sejak pagi hingga jam 8 malam.

Ketua Pengarah Kesihatan Tan Sri Dr Noor Hisham Abdullah berkata seramai 1,183 individu menjalani ujian saringan pengesanan Covid-19 menggunakan ujian kendiri RTK Ag saliva test kit pada 29 Julai 2021.

Daripada jumlah itu katanya, sembilan kes dikesan positif Covid-19 menjadikan secara keseluruhan 10 kes setelah mengambil kira satu kes yang direkodkan pada pagi hari yang sama.

“Sebanyak dua daripada 10 kes positif tersebut mengalami gejala ringan tetapi stabil, manakala lapan kes tidak bergejala. Pejabat Kesihatan akan menyusuli selanjutnya ke atas 10 kes positif ujian saringan pengesanan Covid-19 tersebut.

“Secara keseluruhan, sebanyak sebelas kes positif telah dikesan pada 29 Julai 2021 iaitu 10 melalui RTK Ag saliva test kit dan satu melalui RT PCR,” katanya dalam kenyataan hari ini.

Dr Noor Hisham berkata susulan pengesanan kes-kes positif tersebut, pasukan kesihatan akan menjalankan siasatan, penilaian risiko, pengesanan kontak, langkah-langkah pencegahan dan kawalan termasuk pembersihan dan disinfeksi di bangunan Parlimen.

“Semua yang akan hadir ke sesi Sidang Mesyuarat Khas Parlimen minggu hadapan dinasihatkan untuk menjalankan ujian saringan Covid-19 terlebih dahulu.

“Mereka yang bergejala disaran membuat pemeriksaan dan tidak hadir ke Parlimen. KKM akan memaklumkan dari semasa ke semasa perkembangan terkini hasil ujian dan pengesanan kontak rapat yang dijalankan,” katanya.


Suami isteri direman disyaki dera anak saudara sehingga maut

Pasangan suami isteri yang ditahan semalam berhubung kematian kes kematian seorang kanak-kanak perempuan yang meninggal dunia dipercayai didera, direman tujuh hari bermula hari ini bagi membantu siasatan.

Perintah reman itu dikeluarkan oleh Majistret Anis Hanini Abdullah selepas menerima permohonan daripada pihak polis di Mahkamah Majistret Ipoh, menurut laporan Bernama.

Pasangan suami isteri berusia 40 tahun itu yang merupakan ibu dan bapa saudara yang menjaga kanak-kanak perempuan berusia lapan tahun itu direman bagi membolehkan siasatan dijalankan di bawah Seksyen 302 Kanun Keseksaan kerana membunuh.

Semalam, Ketua Polis Perak Datuk Mior Faridalathrash Wahid dilaporkan berkata penahanan kedua-dua suspek dibuat susulan pihaknya menerima laporan daripada pegawai perubatan di Jabatan Kecemasan dan Trauma, Hospital Raja Permaisuri Bainun di sini pada kira-kira 3.14 pagi.

Mior Faridalathrash berkata pegawai perubatan itu membuat laporan bahawa jabatan terbabit menerima seorang pesakit kanak-kanak yang dibawa menaiki ambulans dan disahkan meninggal dunia pada kira-kira 1.45 pagi.

Katanya bedah siasat telah djalankan oleh pakar patologi Jabatan Forensik HRPB dan didapati punca kematian adalah akibat pelbagai kecederaan disebabkan oleh benda tumpul.


220 cerun berisiko runtuh

Jabatan Mineral dan Geosains (JMG) mengesan kira-kira 220 cerun kritikal yang berisiko berlaku tanah runtuh pada musim tengkujuh, selain Malaysia adalah negara membangun yang terletak di kawasan tropika.

Ketua Pengarah JMG, Hisamuddin Termidi berkata, daripada jumlah tersebut, sebanyak 122 cerun itu diklasifikasikan sebagai berisiko tinggi untuk runtuh.

“Lokasi tersebut sebagai contoh di Lembah Klang, berlaku kejadian bencana terutama banjir yang berlaku baru-baru ini iaitu di Sungai Penchala yang agak teruk dan banyak kemusnahan.

“Selain itu kawasan berisiko terlibat antaranya di Jalan Sungai Tekali, Hulu Langat serta Jalan Genting Peras-Kuala Klawang,” katanya hari ini.

Terdahulu beliau menyaksikan penyerahan Telaga dan Sistem Penapisan Air Bawah Tanah Ringkas (SPATR) daripada JMG kepada Lembaga Sumber Air Negeri Kedah (LSANK) di Loji Rawatan Air Tupah di Sungai Petani, hari ini.

Berhubung kejadian tanah runtuh dan kepala air di Pahang, kata beliau, pasukannya akan memasuki kawasan tersebut untuk tindakan dan siasatan.

“Bagi kejadian di Pahang, setakat ini aksesibiliti menjadi satu isu kepada kita,” ujarnya.

Proses urbanisasi yang pesat serta keadaan cuaca buruk akan mengakibatkan Malaysia terdedah kepada bencana geologi seperti tanah runtuh.


Lima jawatan kosong paling popular ditawar pada suku keempat 2021

Penawaran jawatan kosong yang diiklankan secara dalam talian pada suku keempat tahun lepas berjumlah 190,436, peningkatan ketara sebanyak 143.2 peratus berbanding 78,303 yang direkodkan pada suku yang sama 2020.

Ketua Perangkawan Datuk Seri Dr Mohd Uzir Mahidin berkata, berdasarkan perbandingan suku tahunan, beliau berkata jumlah itu rendah sedikit berbanding 192,480 jawatan kosong yang diiklankan pada suku ketiga 2021, lapor Bernama.

“Pada asas bulanan pula, bilangan jawatan kosong dalam talian yang diiklankan tertinggi adalah pada Disember iaitu 76,193, manakala Oktober dan November masing-masing sebanyak 73,230 dan 41,013,” katanya dalam satu kenyataan susulan laporan landskap penawaran pekerjaan di Malaysia bagi suku ketiga dan keempat 2021, hari ini.

Bagi sepanjang 2021, Mohd Uzir berkata jumlah pekerjaan yang diiklankan dalam talian meningkat lebih dua kali ganda daripada 221,384 pada 2020 kepada 536,636 pada 2021.

Mengenai kategori pekerjaan pula, Mohd Uzir berkata majoriti pekerjaan yang ditawarkan dalam talian dalam suku keempat tahun lepas adalah untuk pekerja kategori profesional sebanyak 43.1 peratus, diikuti juruteknik dan profesional bersekutu (18.4 peratus) dan pengurus (12.6 peratus).

Katanya lima pekerjaan paling popular ditawarkan sepanjang tempoh tersebut adalah profesional pengiklanan dan pemasaran; profesional bersekutu pentadbiran; pengarah urusan dan ketua eksekutif; akauntan dan juruaudit; dan pembangun perisian.

Mohd Uzir berkata hampir tiga perempat daripada jumlah iklan pekerjaan dalam talian pada suku keempat 2021 tertumpu di Kuala Lumpur iaitu 80,478 pekerjaan, diikuti Selangor (34,050) dan Johor (14,470).

Menurutnya daripada perspektif sektor ekonomi, sektor perkhidmatan dan pembuatan adalah yang paling ketara menawarkan pekerjaan dalam suku keempat tahun lepas.

“Tiga subsektor perkhidmatan teratas yang menyiarkan jawatan kosong dalam talian dalam tempoh yang sama ialah perdagangan borong dan runcit; pembaikan kenderaan bermotor, profesional, saintifik dan teknikal, dan aktiviti kewangan dan insurans atau takaful.

Pada suku keempat 2021, lima pekerjaan berkaitan Sains, Teknologi, Kejuruteraan dan Matematik (STEM) teratas yang diperlukan ialah juruteknik, pereka grafik, jurutera perisian, pengurus projek dan penyelia tapak, katanya.

Dari segi kategori Teknikal, Pendidikan Vokasional dan Latihan (TVET) pula katanya profesional pengiklanan dan pemasaran, profesional bersekutu pentadbiran, pembangun perisian, profesional pentadbiran dan kerani am merupakan lima pekerjaan tertinggi yang ditawarkan pada suku keempat 2021.


Kes jangkitan baharu Covid-19 sebanyak 3,198

Kementerian Kesihatan Malaysia (KKM) melaporkan sebanyak 3,198 kes jangkitan baharu Covid-19 dalam tempoh 24 jam.

Ketua Pengarah Kesihatan, Tan Sri Dr Noor Hisham Abdullah berkata, ini menjadikan keseluruhan jangkitan meningkat kepada 2,795,233 kes setakat ini.


Isham Jalil dakwa laporan Agenda Daily berunsur fitnah, desak minta maaf

Bekas pegawai khas Datuk Seri Najib, Isham Jalil mendakwa laporan berita yang ditulis Agenda Daily bertajuk “Penyokong fanatik Najib ugut kudeta jika Parlimen tidak dibuka” berunsur fitnah dan berniat jahat terhadapnya.

Dalam satu kenyataan, Isham berkata memberi peluang kepada Agenda Daily untuk membetulkan artikel berita tersebut dan meminta maaf secara terbuka jika berlaku kekhilafan dalam laporan yang disiarkan.

“Merujuk kepada artikel berunsur fitnah dan berniat jahat ke atas saya bertajuk “Penyokong fanatik Najib ugut kudeta jika Parlimen tidak dibuka” yang telah disiarkan oleh portal Agenda Daily semalam, setelah berbincang dengan peguam saya, saya mengambil langkah pertama berikut:

“Memberi tempoh tujuh (7) hari daripada tarikh hari ini untuk portal tersebut membetulkan artikel tersebut dan memberi peluang kepada mereka untuk meminta maaf secara terbuka jika mereka telah terkhilaf,” katanya dalam satu kenyataan di Facebook.

Bagaimanapun, Ketua Penerangan Barisan Nasional Selangor itu tidak menjelaskan bahagian laporan yang didakwa Agenda Daily memfitnahnya walaupun laporan tersebut adalah berdasarkan ucapannya dalam video yang dimuat naik di akaun Facebooknya.

Namun, Isham berkata memahami terdapat media yang membuat sensasi dalam isu-isu politik dengan spin tajuk laporan dan itu adalah perkara biasa, cuma ia tidak boleh berlebihan.

“Sekiranya perkara di atas tidak dilakukan oleh mereka dengan memuaskan, saya akan mengambil langkah seterusnya.

“Saya faham kecenderungan sesetengah media untuk membuat sensasi terutama dalam isu-isu politik dengan spin tajuk dan sebagainya, itu adalah perkara biasa.

“Namun jika sensasi itu berlebih-lebihan dan membawa kepada fitnah dan berita palsu, itu saya perlu tegur sedikit (dan jika pihak terbabit berdegil juga, tindakan lanjut),” katanya lagi.

Isham Jalil:

Di antara kuasa Raja dengan kuasa Parlimen dengan kuasa Eksekutif biasanya akan jadi apa? Kalau di England dulu jadi perang, 400 tahun dulu tapi baru-baru ini di Thailand apa yang berlaku, tahun 2006 dengan 2014 ada rampasan kuasa… rampasan kuasa, kudeta daripada pihak tentera dan di Thailand pihak tentera ini dia rapat dengan monarki dengan King dia.

Sebab itu kita lihat dalam Privy Council Majlis Raja-Raja dia ada 13 orang dalam Privy Council dia lebih daripada separuh penasihat-penasihat Raja adalah daripada tentera.

So rampasan kuasa boleh dikatakan boleh dilihat pemerhati-pemerhati politik berkata rampasan kuasa di Thailand pada 2006 dan 2014 sebenarnya direstui oleh Raja datang daripada monarki.

So sekarang ini kita lihat di Malaysia, negara jiran kita telah berlaku dua kali. So takkan kita menjurus kepada situ juga, so kita ada krisis politik selepas ini kita nak masuk krisis Perlembagaan sehingga membuka risiko negara kita kepada rampasan kuasa kudeta pula.

Sebab kita terpaksa memaksa orang-orang yang degil ini tak nak juga buka Parlimen. So kita nak restore balik demokrasi kita terpaksa buat macam Thailand pula. Agong sebagai pemerintah tertinggi angkatan tentera takkan nak suruh dia memerintahkan angkatan tentera untuk buat kudeta pada kerajaan sebab krisis Perlembagaan ini.

Dah lah sekarang apa yang dibuat oleh kerajaan kita menteri ini Takiyuddin dan sebagainya in access meletakkan YDPA (Yang di-Pertuan Agong) dalam satu keadaan yang sukar dan juga dalam satu keadaan yang tidak selesa.

Mereka nak push the hand of Agong untuk bersetuju dengan mereka pada hal Agong semalam dah cakap untuk buka segera.. ehh balik-balik mereka kata masih September atau Oktober so in access mereka ingkar dan mereka nak paksa Agong pula untuk ikut cakap mereka daripada sebaliknya sepatutnya mereka yang perlu ikut titah baginda…

So sebab itu saya kata kita akan lawan mereka dalam perkara ini. Mereka tidak boleh berdolak-dalik lagi untuk membuka Parlimen dengan segera. So apa-apa pun kita lihat perkembangan hari ini.

Kalau mereka ketegar juga berdegil lagi maka kita perlu buat sesuatu contohnya macam saya dah cakap daripada awal dulu sebab itu mungkin Menteri-Menteri UMNO perlu tarik diri segera daripada kerajaan sekarang sebab apa.

Dengan cara tarik diri inilah kita boleh berbuat sesuatu dan boleh memaksa pembukaan Parlimen dan supaya kita boleh menukar dasar-dasar yang gagal oleh kerajaan dengan serta-merta supaya kesihatan dan juga kepentingan nyawa rakyat ini kita boleh jaga lebih baik daripada sekarang.

Angka Covid semakin lama semakin tinggi. So kerajaan sekarang telah gagal selepas setahun lebih mereka memerintah dan selepas enam bulan darurat.


Kumpulan pertama jemaah haji bertolak 31 Mei ke Makkah

Penerbangan pertama jemaah haji Malaysia ke Makkah dijadualkan pada 31 Mei ini, kata Menteri di Jabatan Perdana Menteri (Hal Ehwal Agama), Datuk Idris Ahmad.

Beliau berkata segala persiapan bagi urusan itu berjalan lancar dan pihaknya sedang menunggu jemaah menjawab surat tawaran yang dihantar Lembaga Tabung Haji (TH) pada 24 April lalu, menurut laporan Bernama.

“Jemaah yang menerima tawaran itu hendaklah membuat persiapan seperti menyediakan pasport antarabangsa, lengkap vaksin dan mempunyai kesihatan yang baik,” katanya dalam sidang media pada Rumah Terbuka Sempena Aidilfitri 2022 di Kampung Sungai Petai, Bukit Gantang.

Kuota jemaah haji Malaysia tahun ini adalah 14,306 orang.

Idris berkata, jumlah jemaah yang akan menyertai penerbangan pertama dan terakhir sedang dibuat penjadualan semula oleh TH.

Katanya, perkara itu diserahkan kepada kebijaksanaan TH untuk diuruskan.

“Pihak TH sedang menunggu mungkin ada jemaah yang menolak tawaran dan TH akan memberikan keutamaan kepada jemaah lain,” katanya.

Beliau mengakui pengurusan haji tahun ini agak mencabar namun yakin TH mempunyai pengalaman dan keupayaan mengendalikannya.

Mengenai rayuan kuota haji, Idris berkata, surat rayuan daripada Perdana Menteri, Datuk Seri Ismail Sabri Yaakob, untuk diserahkan kepada Raja Salman Abdulaziz dalam masa terdekat.

Dalam perkembangan lain, Idris berkata, pihaknya menyerahkan kepada pihak berkuasa agama untuk membuat siasatan mengenai kes tokoh agama didakwa berjoget di kelab malam.

“Saya tidak berani komen kerana benda itu tak pasti. Biar pihak berkuasa siasat,” katanya ketika diminta mengulas klip video yang kononnya memaparkan seorang tokoh agama dan penasihat sultan sedang berhibur di sebuah kelab malam.


SAR mangsa banjir lumpur di Telemong, Bentong diteruskan

Operasi mencari dan menyelamat (SAR) mangsa kelima kejadian banjir lumpur di Telemong, di sini diperluaskan kepada lima kilometer radius kawasan pencarian.

Pegawai Bomba dan Penyelamat Sufian Yakub berkata ketika ini operasi SAR memfokuskan kawasan seberang sungai, melibatkan dua buah bot penyelamat dengan kekuatan 20 anggota bomba dan polis.

“Operasi diperluaskan ke kawasan hilir sungai dan mencari di kawasan seberang sungai,” katanya lapor Bernama.

Selain itu, Sufian berkata 51 sukarelawan yang terdiri daripada orang kampung Felda Chemomoi, di sini turut membantu misi SAR itu.

Semalam, empat mayat warga tempatan ditemukan dalam insiden banjir lumpur di Telemong, di sini.

Terdahulu Pengerusi Pasukan Bomba Sukarela Telemong Lai Wah Foong berkata laluan masuk ke tempat kejadian sebelum ini tidak boleh dilalui susulan kejadian tanah runtuh di Lebuhraya Kuala Lumpur-Karak.

Sementara itu, wanita yang hilang dalam kejadian banjir lumpur di Chalet Bobby Echo Camp, Bentong, Sabtu lalu sebelum ditemui maut pagi tadi, dikenal pasti sebagai Yap Koon Lan, 65.

Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani, berkata mayat mangsa ditemui pada jam 10.15 pagi, kira-kira 200 meter dari lokasi kejadian.

“Mayat dijumpai oleh pasukan penyelamat di bawah sisa balak dan pasir. Pasukan penyelamat mengambil masa kira-kira 30 minit untuk mengeluarkan mangsa,” katanya hari ini.

Media semalam melaporkan, tiga individu hilang dihanyutkan arus sungai di sebuah chalet di Bentong, menjelang tengah malam pada Sabtu lalu.

Dalam kejadian itu, 35 orang termasuk sembilan kanak-kanak dilaporkan terkandas dalam kejadian banjir lumpur yang menenggelamkan restoran dan tiga kolam ternakan ikan patin, manakala pagar utama chalet turut roboh.

Operasi digerakkan pihak berkuasa berjaya menyelamatkan 32 individu, manakala tiga lagi hilang.

Pasukan mencari dan menyelamat dilapor mengenal pasti dua ‘hot spot’ yang dipercayai terdapat mangsa tragedi itu, iaitu di bawah rumah dan di bawah timbunan kayu balak.


Russia catat kes kematian kedua tertinggi di dunia selepas AS

Russia mengatasi Brazil di tempat kedua dengan jumlah kematian tertinggi di dunia akibat pandemik Covid-19, di belakang Amerika Syarikat (AS), menurut data negara itu serta kiraan Reuters pada Khamis.

Perkhidmatan statistik, Rosstat, berkata 87,527 pesakit meninggal dunia yang berpunca daripada Covid-19 pada November, menjadikannya bulan paling maut di Russia sejak permulaan wabak pada 2020.

Keseluruhannya, jumlah kematian akibat pandemik itu di Russia mencecah 658,634, menurut kiraan Reuters berdasarkan angka dikeluarkan Rosstat sehingga akhir November dan data daripada pasukan petugas Covid-19 untuk Disember, mengatasi Brazil yang mencatatkan 618,800 kematian.

Jumlah kematian di AS lebih tinggi, iaitu 825,663 pesakit, menurut pengiraan Reuters, tetapi populasinya dua kali ganda lebih besar daripada Russia.

Pengiraan Reuters juga menunjukkan Russia mencatatkan 835,000 lebihan kematian sejak awal wabak pada April 2020 hingga akhir November, berbanding purata kematian pada 2015-2019.

Sesetengah ahli epidemiologi mengatakan bahawa mengira lebihan kematian adalah cara terbaik untuk menilai kesan sebenar wabak.

Setakat ini, jumlah kematian si Russia tidak terjejas oleh varian Omicron dan kebanyakannya disebabkan oleh lonjakan jangkitan pada Oktober dan November, di mana pihak berkuasa kesihatan menyalahkan varian Delta dan kempen vaksinasi yang perlahan.

Pada Khamis, pihak berkuasa Russia mengarahkan semua hospital bersiap sedia menghadapi kemungkinan lonjakan kes Covid-19. – Reuters


[KEMAS KINI] Covid-19: Pesakit sembuh rekod angka tertinggi, 195 kematian

Seramai 12,297 pesakit Covid-19 disahkan sembuh – angka tertinggi setakat ini sejak wabak itu melanda negara awal tahun lalu – menjadikan kumulatif kes sembuh sebanyak 950,029 berbanding jumlah keseluruhan jangkitan 1,163,291.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi seramai 195 pesakit Covid-19, termasuk 22 rakyat asing, meninggal dunia menjadikan kumulatif kematian sebanyak 9,598 kes.

“Seramai 1,063 pesakit kini dirawat di unit rawatan rapi dengan 537 memerlukan bantuan alat pernafasan,” katanya dalam kenyataan hari ini.

Terdahulu beliau memaklumkan jangkitan baharu meningkat semula kepada 17,105 kes menjadikan kumulatif kepada 1,163,291 kes, berbanding 15,764 kes yang direkodkan semalam. Daripada jumlah itu 2,405 membabitkan rakyat asing.

Berdasarkan data dikeluarkan KKM, 10 daripada 16 negeri dan wilayah merekodkan peningkatan dengan Kuala Lumpur dan Kelantan mencatatkan lonjakan yang tinggi.

Kuala Lumpur hari ini merekodkan 2,309 kes berbanding 1,536 jangkitan semalam, manakala Kelantan daripada 552 kes kepada 915 jangkitan, naik dua hari berturut-turut.

Sementara itu Sarawak, Pulau Pinang, Perak, Pahang, Melaka, Johor, Putrajaya dan Terengganu juga mencatatkan peningkatan.

Beliau berkata, daripada 17,105 kes harian yang dilaporkan hari ini, sebanyak 317 kes atau 1.9 peratus adalah daripada kategori 3, 4 dan 5, manakala sebanyak 16,788 kes (98.1 peratus) lagi adalah terdiri daripada kategori 1 dan 2.

Mengenai kadar kebolehjangkitan Dr Noor Hisham berkata berdasarkan data terkini pada 2 Ogos 2021, nilai RT Malaysia adalah sebanyak 1.07.

“Negeri yang mencatatkan nilai RT yang tertinggi adalah Terengganu (nilai RT 1.30) diikuti oleh Kelantan (nilai RT 1.25), dan Perak (nilai RT 1.20). Semua negeri mencatatkan RT melebihi 1.0 kecuali Negeri Sembilan, Perlis, dan Wilayah Persekutuan Labuan,” katanya.

Pada masa sama beliau berkata 30 lagi kluster dikesan dalam tempoh 24 jam lalu menjadikan keseluruhannya 3,761 kluster dengan 1,143 lagi masih aktif.

Daripada jumlah kluster baharu itu, masing-masing 14 kluster membabitkan jangkitan di tempat kerja dan dalam komuniti, manakala dua lagi kumpulan berisiko tinggi.


Industri halal perkukuh PPN, ekonomi negara: PM

Industri Halal Malaysia memainkan peranan utama dalam Pelan Pemulihan Negara (PPN) kerana pemulihan industri ini amat penting kepada ketahanan keseluruhan ekonomi negara yang majoritinya beragama Islam, kata Perdana Menteri Datuk Seri Ismail Sabri Yaakob.

Beliau menegaskan PPN yang terdiri daripada empat fasa progresif merupakan pelan dinamik yang akan dikemas kini dan diperbaharui sekiranya perlu berdasarkan kepada data terbaru dan bukti saintifik strategi dan pendekatan yang berjaya, dengan hasrat penyambungan semula aktiviti ekonomi sepenuhnya dicapai menjelang akhir tahun.

Beliau berkata demikian dalam ucaptama yang dibacakan oleh Menteri Perdagangan Antarabangsa dan Industri Datuk Seri Mohamed Azmin Ali pada acara Persidangan Perniagaan Halal Dunia 2021 (WHBC 2021) yang diadakan secara maya hari ini.

Memetik Bernama, Perdana menteri berkata sejak tahun lepas, negara telah berjuang untuk mencapai keseimbangan antara keselamatan rakyat dan memastikan ekonomi terus berdaya tahan.

“Langkah sekatan pergerakan oleh negara telah menjejaskan operasi banyak perniagaan, mengganggu rantaian bekalan dan mengancam kelangsungan perniagaan terutamanya perusahaan kecil dan sederhana yang mengakibatkan sejumlah besar kehilangan pekerjaan,” kata Ismail Sabri.

Bagaimanapun, beliau menyedari yang kemajuan Revolusi Perindustrian ke-4 (IR4.0) telah mengubah landskap perniagaan.

“Pembelajaran mesin, pengkomputeran awan dan internet pelbagai benda (IOT), termasuk blockchain dan teknologi kewangan (fintech) telah banyak mengubah cara kita menjalankan aktiviti perniagaan.”

“Ia menyediakan pemegang berkepentingan industri halal dengan banyak cara untuk meningkatkan kapasiti industri, memacu peningkatan produktiviti dan meningkatkan kecekapan,” tambahnya.

Dalam ucapannya, perdana menteri turut menyeru agar pemegang berkepentingan industri halal bekerjasama dan secara koletif meningkatkan hubungan perdagangan dan pelaburan antarabangsa melalui platform global seperti Persidangan Perniagaan Halal Dunia.

“Peserta industri halal turut disaran untuk meningkatkan hubungan perdagangan dalam kalangan negara perdagangan Islam lain menerusi mesyuarat pelbagai dan dua hala, misi perdagangan, Perjanjian Perdagangan Bebas bagi memenuhi permintaan pengguna Islam dan bukan Islam global.

“Saya ingin menekankan bahawa penggunaan standard piawaian Halal (Halal Standards) perlu dilihat sebagai usul atau proposisi nilai dan bukannya halangan perdagangan apabila meneroka dan mencuba sumber baharu pertumbuhan ekonomi dalam industri halal kerana ia berfungsi sebagai pemangkin pemulihan dalam ekonomi global selepas pandemik,” katanya.

Sementara itu, menyentuh mengenai WHBC 2021 yang diadakan hari ini, Ismail Sabri berkata persidangan itu memperlihatkan komitmen dan kepercayaan tegas semua pihak yang berkepentingan bahawa ekonomi halal harus terus berdaya tahan dan akan menjadi penyumbang kukuh kepada pemulihan ekonomi dunia.

Beliau menambah tema tahun ini iaitu “Halal – Pemangkin Pemulihan Ekonomi Sejagat” (Halal – The Catalyst for Universal Economic Recovery) juga amat bertepatan memandangkan industri halal boleh memainkan peranan penting dan bertindak sebagai pemangkin menerusi pelbagai proposisi nilai dalam pemulihan ekonomi global.


Hayat UMNO, BN masih panjang: Zahid

Kebangkitan semula Barisan Nasional (BN) terutama dalam beberapa siri Pilihan Raya Negeri (PRN) termasuk di Sabah sebelum ini adalah bukti komitmen dan keprihatian kepimpinan parti itu dalam menambat semula hati rakyat.

Pengerusinya Datuk Seri Dr Ahmad Zahid Hamidi berkata kebangkitan semula gabungan politik itu sekali gus meranapkan segala telahan pihak luar kononnya Pilihan Raya Umum ke-14 pada 2018 adalah penghujung hayat BN.

“Jika telahan penghujung hayat BN telah sampai pada 2018 lalu, mereka silap menganalisis dan melakukan telahan. Sekarang ini, terdapat empat permohonan parti lain mahu menyertai BN sebagai parti teras.

“Ertinya jika UMNO dan BN serta parti komponen lain berada di hujung hayat politik, tidak mungkin parti-parti terbabit memohon untuk masuk BN.

“Atas kekuatan semula, atas kebangkitan BN di Sabah dalam PRN (Pilihan Raya Negeri), atas kebangkitan pada PRN di Melaka dan Johor, insya-Allah saya yakin BN akan bangkit semula dalam PRU15,” katanya ketika berucap pada Majlis Makan Malam Ahli Dewan Tertinggi BN Bersama Kepimpinan BN Sabah di Bangunan UMNO, Karamunsing, malam tadi.

Turut hadir Perdana Menteri Datuk Seri Ismail Sabri Yaakob yang juga Naib Presiden UMNO, Timbalan Pengerusi BN Datuk Seri Mohamad Hasan, Timbalan Presiden Parti Bersatu Rakyat Sabah Datuk Arthur Joseph Kurup dan Pengerusi BN Sabah Datuk Seri Bung Moktar Radin.

Zahid, yang juga Presiden UMNO, berkata adalah menjadi tanggungjawab semua pemimpin dan ahli BN untuk mewujudkan kesepaduan minda serta bersama-sama fokus memenangi pilihan raya umum akan datang.

“Rakyat amat rindukan BN, rakyat amat sayang kepada BN, rakyat mahu melihat BN menjadi pemerintah semula di Putrajaya. Jika mereka mengharapkan kita, tolong jangan hampakan harapan mereka. Kepada mereka kita berikan keyakinan, kepada kita mereka berikan harapan.

“Kita yakin di bawah kepimpinan PM sebagai ketua kerajaan di peringkat Persekutuan, kepimpinan BN akan mendukung hasrat (Perdana Menteri) untuk menyelesai perkara-perkara yang menjadi isu rakyat.

“BN akan terus mendukung semua dasar kerajaan… kita mahu meraih semula mandat daripada rakyat, mudah-mudahan BN dapat berada di tampuk kemuncak, bukan hanya di Putrajaya tetapi juga di negeri lain termasuk Sabah,” katanya. – Bernama


PAS bersedekah tak kira musim, bukan curi subsidi rakyat: Hadi

Presiden PAS Tan Sri Abdul Hadi Awang berpendapat tuduhan yang mengatakan parti itu merasuah pengundi ketika pilihan raya adalah terlalu kecil bagi orang yang bersedekah, berbanding perbuatan mencuri subsidi yang dikhaskan kepada rakyat.

Malah, katanya sedekah yang diamalkan ahli PAS dilakukan sepanjang masa iaitu sejak penubuhan parti itu lagi, bukannya seperti pihak lain yang melakukannya secara bermusim demi tujuan politik.

“PAS melaksanakan konsep berkebajikan mengikut petunjuk al-Quran dan al-Sunnah dengan makna yang luas. Bersedekah hanya salah satu daripadanya,” kata beliau dalam kenyataan hari ini (6 Februari) sambil memetik ayat 177 surah Al-Baqarah.

Menurutnya ahli PAS menghayati sedekah itu dalam semua lapangan sejak peringkat awal sebelum dan selepas penubuhan PAS lagi, dan penglibatan mereka bukan hanya dalam politik dan ketika musim pilihan raya, bukan secara terpilih mahupun bermusim.

“Berbanding bantuan mereka itu yang diberikan secara bermusim atau bertujuan untuk mencapai matlamat politiknya sahaja, laksana ayam yang bertelur sebiji, namun berkokok riuh sekampung.

“Banyak parti yang pernah bekerjasama atau yang sedang bekerjasama dengan PAS menyaksikan betapa hebatnya pengorbanan jentera PAS yang tidak bermusim dan bertempat tanpa meminta upah daripada manusia.

“Inilah hasil tarbiah yang tidak memisahkan urusan dunia daripada urusan agama yang berwawasan akhirat. Perkara ini hanya boleh didapati dalam Islam, tetapi tidak terdapat dalam ideologi ciptaan manusia,” kata Timbalan Pengerusi Perikatan Nasional itu.

Abdul Hadi berkata, sejak awal lagi ulama PAS, sesetengahnya memiliki taraf ilmu sebanding mufti, pensyarah di institusi pengajian tinggi dan pegawai agama, sudah berkhidmat menyebarkan ilmu kepada masyarakat secara percuma, membuka pondok dan sekolah rakyat, serta mengajar di masjid dan surau.

Malah, katanya, ada juga daripada kalangan profesional yang berpendidikan Barat, tetap mempertahankan identiti Islam mereka dan juga kalangan yang berkhidmat dengan kerajaan atau swasta, namun tidak meninggalkan khidmat percuma kepada masyarakat, biarpun mereka terbeban dengan hutang demi menyampaikan perkhidmatan berkenaan.

“Hutang-hutang itu hanya dapat dijelaskan selepas mereka bersara dan tidak menjadi wakil rakyat lagi. Itu adalah bukti khidmat wakil rakyat Pas sepanjang masa dan kepada semua, bukan hanya pada musim pilihan raya umum, pusat, negeri dan pilihan raya kecil semata-mata.

“Kini, selepas ramainya ahli PAS daripada pelbagai lapangan dan kebolehan, usaha-usaha ini diatur secara sistematik dalam lapangan yang lebih luas,” katanya.

Beliau berkata, khidmat bantuan itu juga diperluaskan melalui penubuhan lujnah-lujnah khusus dan bantuan pertubuhan bukan kerajaan (NGO) yang bernaung bawah PAS serta ia tidak dikekang dengan sekatan undang-undang dan politik yang dicipta.


Kertas siasatan polis iring anak Azeez Rahim diserah kepada DPP

Polis telah melengkapkan kertas siasatan berhubung kejadian seorang lelaki memandu sebuah kenderaan dan diiringi dua anggota polis trafik menggunakan motosikal milik Polis Di Raja Malaysia (PDRM) di Jalan Bukit Gambir, dekat sini baru-baru ini.

Ketua Polis Pulau Pinang Datuk Mohd Shuhaily Mohd Zain berkata kertas siasatan kes itu juga telah dihantar kepada pejabat Timbalan Pendakwa Raya (DPP) untuk tindakan selanjutnya.

“Siasatan kes itu telah selesai dan polis juga telah rekodkan keterangan pemandu kereta tersebut yang juga anak kepada seorang Ahli Parlimen. Lelaki berusia 20-an berkenaan telah hadir memberi keterangan pada 9 Mei lepas dan kami sedang tunggu arahan selanjutnya dari TPR,” katanya ketika dihubungi hari ini.

Sebelum ini, polis memaklumkan kes itu turut disiasat menurut Seksyen 233 Akta Komunikasi dan Multimedia (AKM) 1998 kerana ia melibatkan kesalahan menggunakan media sosial.

Dua anggota trafik itu telah ditukarkan ke bahagian pentadbiran sehingga siasatan tatatertib berkaitan kes tersebut selesai sepenuhnya.

Menerusi klip video itu yang dimuat naik menerusi laman sosial Facebook, kelihatan dua anggota polis trafik mengiringi kenderaan didakwa dipandu oleh seorang anak Ahli Parlimen pada 7 Mei lepas.

Paparan video berkenaan mendapat kecaman warga net yang tidak berpuas hati dengan individu tersebut menggunakan khidmat anggota polis trafik bagi meredah kesesakan jalan raya di Pulau Pinang. – Bernama


570 calon bertanding PRN, 180 kerusi pertembungan satu lawan satu

Sebanyak 570 calon bertanding merebut 245 kerusi Dewan Undangan Negeri (DUN) pada pilihan raya enam negeri pada 12 Ogos ini, menurut Suruhanjaya Pilihan Raya (SPR).

Pengerusi SPR Tan Sri Abdul Ghani Salleh berkata 571 kertas pencalonan diterima bagi Pilihan Raya Negeri (PRN) di Selangor, Negeri Sembilan, Pulau Pinang, Kelantan, Terengganu dan Kedah, tetapi satu ditolak, menurut laporan Bernama.

Kertas yang ditolak itu dikemukakan calon Bebas yang menawarkan diri bertanding di DUN Kota Lama di Kelantan.

Pilihan Raya Kecil (PRK) Parlimen Kuala Terengganu yang diadakan serentak dengan PRN, menyaksikan pertembungan satu lawan satu antara calon Pakatan Harapan (PH) dan PAS, katanya pada sidang media mengenai urusan penamaan calon PRN dan PRK Kuala Terengganu di sini hari ini.

“SPR menerima 83 kertas penamaan calon di Kedah, 97 di Kelantan, Terengganu 66, Pulau Pinang (95), Selangor (147), Negeri Sembilan (83) dan PRK Kuala Terengganu dua kertas penamaan,” kata beliau.

Abdul Ghani berkata seramai 168 calon yang bertanding dalam PRN itu adalah daripada Perikatan Nasional (PN), Pakatan Harapan (PH) seramai 137 calon, Barisan Nasional (BN) seramai 108 calon, 77 calon bertanding mewakili PAS.

Seramai 13 calon bertanding atas tiket Parti Rakyat Malaysia, 19 calon Parti Ikatan Demokratik Malaysia (Muda), empat calon Parti Sosialis Malaysia (PSM), dua calon Penang Front Party (PFP), seorang calon Parti Utama Rakyat (PUR) dan 41 orang bertanding sebagai calon Bebas, katanya.

Abdul Ghani berkata pertandingan satu lawan satu yang terlibat dalam PRN membabitkan 180 kerusi, tiga penjuru di 51 kerusi, empat penjuru di 13 kerusi manakala kerusi DUN Lunas, Kedah menyaksikan pertandingan lima penjuru.

“Calon paling ramai bertanding adalah dalam kalangan yang berusia antara 50 hingga 59 tahun iaitu seramai 204,” katanya.

Seramai 111 calon berusia lebih 60 tahun, calon berumur 40 hingga 49 tahun seramai 157, calon berusia 30 hingga 39 seramai 83 orang manakala calon berusia 21 hingga 29 seramai 17 calon, katanya.

Abdul Ghani berkata calon tertua adalah calon PRM di DUN Pantai Jerejak, Pulau Pinang iaitu Ravinder Singh yang berusia 80 tahun, manakala calon termuda adalah Melanie Ting Yi-Hlin, 23, yang mewakili Muda di DUN Bukit Antarabangsa, Selangor.

Seramai 501 calon yang bertanding pada PRN dan PRK Kuala Terengganu itu adalah lelaki manakala 71 calon adalah wanita, katanya.

SPR menetapkan PRN di Selangor, Negeri Sembilan, Pulau Pinang, Kelantan, Terengganu dan Kedah serta PRK Parlimen Kuala Terengganu dilaksanakan serentak dengan hari pengundian pada 12 Ogos manakala pengundian awal pada 8 Ogos.


Hampir 1,000 lagi askar Ukraine di Mariupol menyerah diri

Hampir 1,000 askar Ukraine yang menjadi kumpulan terakhir bersembunyi di dalam kilang keluli Azovstal di Mariupol menyerah diri, kata Russia pada Rabu, ketika pertempuran yang menjadikan bandar itu sebagai simbol penentangan dan penderitaan di seluruh dunia semakin hampir ke penamatnya.

Askar Ukraine yang keluar dari terowong di bawah kilang keluli itu – yang menjadi kubu terakhir penentangan di bandar itu – kini menghadapi nasib yang tidak menentu. Ada yang dibawa oleh Russia ke tanah bekas jajahan di wilayah yang dikawal kumpulan pemisah disokong Moscow.

Ketika Ukraine berharap untuk mendapatkan kembali askarnya yang ditawan menerusi pertukaran tahanan, Russia mengancam untuk membicarakan sebahagian daripada mereka kerana jenayah perang.

Bagaimanapun, tidak pasti berapa ramai askar yang tinggal di dalam terowong dan kubu di kilang berkenaan. Malah suatu ketika, dianggarkan 2,000 anggota tentera Ukraine dipercayai bersembunyi di situ.

Seorang pemimpin pemisah di wilayah itu berkata tiada komander tertinggi Ukraine keluar dari kilang keluli yang telah dikepung selama bermingu-minggu.

Kilang itu adalah satu-satunya yang menghalang Russia mengisytiharkan penguasaan penuh ke atas Mariupol. Kejatuhannya akan menjadikan Mariupol sebagai bandar terbesar di Ukraine yang diambil oleh Moscow, memberikan rangsangan kepada Presiden Vladimir Putin dalam peperangan ke atas Ukraine.

Penganalisis ketenteraan, bagaimanapun, berkata penawanan bandar itu pada ketika ini akan memegang kepentingan simbolik lebih daripada yang lain kerana Mariupol sudah berada di bawah kawalan Moscow.

Jurucakap Kementerian Pertahanan Russia Mejar Jeneral Igor Konashenkov berkata 959 askar Ukraine telah meninggalkan kubu di kilang keluli itu sejak mereka mula keluar Isnin.

Video menunjukkan askar membawa rakan yang cedera di atas pengusung dan menjalani pemeriksaansebelum dibawa pergi dengan bas yang diiringi kenderaan tentera Russia.

Penawanan penuh Mariupol membuka laluan perhubungan hubungan darat ke Semenanjung Crimea, wilayah yang dirampasnya dari Ukraine pada 2014.

Ia juga akan membolehkan Moscow memberi tumpuan sepenuhnya kepada pertempuran yang lebih besar di Donbas, timur Ukraine.

Badan penyiasat persekutuan Russia berkata mereka berhasrat untuk menyoal siasat tentera yang menyerah diri bagi mengenal pasti taraf kewarganegaraan dan menentukan sama ada mereka terlibat dalam jenayah terhadap orang awam.

Selain itu, pendakwa raya tertinggi Russia meminta Mahkamah Agung negara itu untuk menetapkan Rejimen Azov Ukraine – antara tentera yang membentuk garison Azovstal – sebagai organisasi pengganas.

Parlimen Russia dijadual mempertimbangkan resolusi untuk mengharamkan pertukaran mana-mana askar Rejimen Azov tetapi tidak membincangkan isu itu pada Rabu. – Agensi


Keterangan bercanggah, pembelaan cuba dakwa saksi kes Syed Saddiq

Pihak pembelaan dalam kes Ahli Parlimen Muar Syed Saddiq Syed Abdul Rahman hari ini cuba memberi tekanan kepada saksi pendakwaan Rafiq Hakim Razali dengan menyatakan kenyataan lisannya bercanggah dengan keterangan saksi.

Peguam Gobind Singh Deo bertanya kepada Hakim Datuk Azhar Abdul Hamid sama ada terdapat cara untuk mendakwa Rafiq kerana kenyataan lisannya di mahkamah berbeza dengan keterangan saksi.

“Biasanya apabila peguam berpandangan saksi telah membuat kenyataan sebelum ini yang tidak konsisten dengan keterangan yang dibuatnya di mahkamah, prosedurnya adalah untuk memberikan pembelaan salinan kenyataan yang diberikannya kepada polis atau Suruhanjaya Pencegahan Rasuah Malaysia (SPRM) kerana dalam kes biasa, anda tidak mempunyai keterangan saksi.

“Anda perlu mendapatkan kenyataan yang diberikan semasa siasatan dan melihat jika terdapat percanggahan, membuat penghujahan kepada hakim dengan menjelaskan mengapa terdapat percanggahan dan hakim akan memutuskan sama ada pihak pendakwaan perlu membekalkan anda salinan dokumen.

“Hari ini berbeza, seperti sebelum perbicaraan, pihak pendakwaan memberikan keterangan saksi kepada kami. Persoalannya, apabila pihak pendakwaan tidak menggunakan kenyataan saksi itu dan membaca keterangan lisan daripada saksi, dan kami mendapati kenyataan lisan saksi itu bercanggah dengan kenyataan saksi mereka yang kami ada, maka apakah prosedur yang akan digunakan di sini?

“Jadi soal undang-undang adalah apa yang perlu dilakukan dalam keadaan seperti ini di mana permohonan untuk menolak kredibiliti saksi adalah perkara baharu,” kata Gobind ketika ditemui di luar bilik mahkamah seperti dilapor MalayMail.

Rafiq adalah bekas penolong bendahari sayap Pemuda Parti Pribumi Bersatu Malaysia, Armada dan saksi utama pendakwaan dalam perbicaraan di mana bekas Menteri Belia dan Sukan itu dituduh bersubahat dengan Rafiq untuk mengeluarkan RM1 juta dana milik Armada.

Dia didakwa melakukan kesalahan itu di CIMB Bank Bhd, Menara CIMB KL Sentral, Jalan Stesen Sentral 2, di sini pada 6 Mac 2020. Dia juga didakwa menyalahgunakan harta untuk dirinya sendiri iaitu RM120,000 daripada akaun Maybank Islamic Bhd milik Armada Bumi Bersatu Enterprise dengan menyebabkan Rafiq melupuskan wang tersebut di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Dia juga menghadapi dua pertuduhan terlibat dalam aktiviti pengubahan wang haram iaitu dua transaksi RM50,000 dipercayai hasil daripada aktiviti haram daripada akaun Maybank Islamic Bhd miliknya ke dalam akaun Amanah Saham Bumiputera miliknya, pada 16 dan 19 Jun 2018.

Bagaimanapun, sejak awal minggu, keterangan Rafiq di mahkamah bercanggah dengan pendiriannya. Pada Isnin, dia mengaku ditekan oleh pegawai SPRM.

Rafiq memberi keterangan bahawa dia telah diberitahu oleh Syed Saddiq untuk mengeluarkan wang itu daripada bank kerana wang itu adalah hasil usahanya mengumpul dana untuk berkempen di kawasan Muar.

Rakan Rafiq, bekas penolong setiausaha Armada Ahmad Redzuan Mohamed Shafi, berkata mengeluarkan wang itu bukan satu kesalahan, dan satu kesalahan hanya akan dilakukan jika wang itu dibelanjakan tanpa kelulusan terlebih dahulu.

Semalam, Gobind menuduh Rafiq dibimbing oleh timbalan pendakwa raya dan pegawai SPRM mengenai apa yang perlu dikatakan dalam perbicaraan supaya dia akan mengaitkan Syed Saddiq.

Hakim Azhar berkata ini adalah kali pertama permintaan sedemikian dibuat dan meminta perbicaraan itu dihentikan supaya kedua-dua pihak boleh membuat sedikit penyelidikan berhubung perkara itu dan kembali semula pada Isnin, sebelum ianya kemudian ditukar kepada pagi esok.


RM jatuh lagi berbanding penutup 4.691 semalam, bursa kembali pulih

Nilai ringgit dilaporkan jatuh lagi pada awal pembukaan urus niaga pagi ini (14 Oktober 2022) berbanding dolar Amerika Syarikat (AS), dipengaruhi Indeks Harga Pengguna (IHP) negara itu.

Kemungkinan AS akan menaikkan lagi kadar faedahnya turut mempengaruhi nilai ringgit yang dibuka pada jam 9 pagi ini, susut kepada RM4.692 daripada paras penutup RM4.691 semalam.

Menurut laporan berita antarabangsa, IHP AS meningkat kepada 8.2 peratus pada September berbanding unjuran 8.1 peratus, dengan Rizab Persekutuan (Fed) mungkin menaikkan lagi kadar dasar semalamannya (OPR).

Ringgit juga diniagakan rendah berbanding sekumpulan mata wang asing, termasuk pound Britain, euro dan Singapura.

Sementara itu, Bursa Malaysia dilaporkan memulakan dagangan lebih kukuh pagi ini dipengaruhi saham utama AS, Wall Street.

FBM KLCI naik 8.95 mata kepada 1,392.31 apabila dibuka pagi ini, dengan 242 kaunter mencatat keuntungan, berbanding 60 yang mengalami kerugian.

Jumlah dagangan mencecah 129.36 juta saham bernilai RM51.7 juta.

Di AS, IHP pada September mencatatkan peningkatan 0.4% bulan ke bulan yang melebihi jangkaan penganalisis sebanyak 0.3%.

Walaupun keputusan itu mengukuhkan satu lagi kenaikan kadar faedah yang agresif pada mesyuarat dasar monetari Fed yang akan datang, harga ekuiti dilihat meningkat pada waktu pagi kerana pelabur percaya ini boleh menjadi kemuncak masalah inflasi negara.

Pasaran Asia meningkat pada sentimen positif semasa pembukaan apabila pelabur mendapat tawaran murah selepas beberapa hari jualan.


182 staf KKM dijangkiti Covid-19 selepas selesai vaksinasi

Seramai 182 kakitangan Kementerian Kesihatan (KKM) yang sudah disuntik vaksin pencegah Covid-19, termasuk yang menerima dua dos suntikan, dikesan dijangkiti Covid-19.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu, sembilan kes dijangkiti dalam tempoh lebih dua minggu selepas dos kedua dan 31 kes lagi dijangkiti kurang daripada dua minggu.

“Seramai 142 kakitangan kesihatan pula dijangkiti selepas dos pertama, namun mereka yang dijangkiti itu mempunyai gejala kurang teruk,” katanya dalam kenyataan di Facebook beliau, hari ini.

Katanya, daripada 426 kakitangan kesihatan yang diberi vaksin, 244 atau 57 peratus tidak dikesan dijangkiti Covid-19 selepas selesai program vaksinasi.

Sehubungan itu Noor Hisham mengingatkan mereka yang sudah menyelesaikan program vaksinasi tidak boleh mengambil ringan semua langkah kesihatan awam dan SOP.

Beliau berkata, ia jelas menunjukkan langkah kesihatan awam termasuk pematuhan prosedur operasi standard (SOP) masih perlu dilaksanakan kerana Covid-19 masih boleh dijangkiti walaupun selepas mengambil suntikan, namun dengan gejala kurang serius.

“Meskipun vaksin memberikan sinar untuk kita melawan Covid-19, namun jangan kita membuat kesilapan dengan mengambil mudah langkah berjaga-jaga,” katanya.


PN kekal pilihan PAS, kerjasama ‘Khemah Besar’ tak berlaku: Hadi

Tan Sri Abdul Hadi Awang sekali lagi menyatakan pendirian PAS untuk kekal bersama dengan gabungan Perikatan Nasional (PN) dan tidak menyokong idea ‘Khemah Besar’ yang dipelopori Pakatan Harapan (PH).

Presiden PAS itu berkata mereka kekal menjalinkan kerjasama sekarang dengan PN dalam kerajaan sedia ada, ia sekaligus menepis spekulasi berhubung dakwaan kononnya terdapat usaha untuk bergabung dengan blok pembangkang itu.

“Kenyataan setiausaha agung (tiada sebarang kerjasama) sudah cukup. Kita masih kerjasama dengan PN… kerjasama dengan PN, kerjasama dengan kerajaan.

“Tak ada (kerjasama dengan PH)… tak berlaku,” katanya dipetik laporan media hari ini.

Pada 18 Apr lalu, PAS juga mengumumkan parti itu menolak sebarang cadangan untuk bekerjasama dengan parti pembangkang pada pilihan raya umum (PRU) akan datang.

Dalam satu kenyataan, Setiausaha Agung PAS Datuk Seri Takiyuddin Hassan yang menggesa supaya gabungan politik kerajaan diperkuatkan, menegaskan tiada kerjasama dengan parti pembangkang “khususnya PH”.

Ia dibuat ketika sesetengah pihak mencadangkan semua parti yang berada di luar Barisan Nasional (BN) bekerjasama sebagai langkah memperkuatkan cabaran mereka menjelang PRU ke-15.

Pada masa sama PH pula mengemukakan idea “Khemah Besar” sebagai suatu inisiatif menggembleng parti pembangkang untuk mendepani parti kerajaan sekarang.

Untuk rekod ketika menjadi pembangkang sebelum Feb 2020 lalu PAS memeterai kerjasama secara rasmi dengan UMNO melalui Muafakat Nasional (MN). Bagaimanapun PAS secara sepihak menganggotai PN yang ditunjangi Bersatu selepas mereka menjadi kerajaan.

Terdahulu, Presiden Amanah Mohamad Sabu juga baru-baru ini menegaskan sudah pihaknya tidak akan sedia bekerjasama dengan PAS atau Bersatu.


Ulang tahun setahun Ismail Sabri jadi PM, tapi UMNO masih belum puas

Hari ini genap setahun Datuk Seri Ismail Sabri Yaakob menjadi Perdana Menteri (PM) dengan tema dibawa pentadbirannya “Keluarga Malaysia”.

Walaupun sudah menjadi PM setahun, namun UMNO masih tidak berpuas hati dengan Ismail Sabri kerana parti tersebut masih bukan dominan dalam kerajaan seperti sebelum ini memerintah negara dimana boleh mentadbir sesuka hati.

Untuk rekod, kerajaan sedia ada ketika ini terdiri daripada beberapa gabungan parti politik lain seperti PAS, Bersatu dan GPS yang bersetuju untuk menyokong Ismail Sabri yang dipilih Tan Sri Muhyiddin Yassin sebagai penggantinya.

Tanpa kuasa dominan, sukar untuk UMNO menentukan dan memerintah mengikut sesuka hati mereka seperti yang kebiasaan dilakukan sebelum ini.

Setiap keputusan kerajaan perlu diputuskan secara kolektif dengan melibatkan parti-parti yang berada dalam kerajaan.

Pemilihan Ismail Sabri sebagai PM dibuat semasa negara sedang berdepan krisis politik dan kesihatan yang belum reda pada tahun lepas, bagaimanapun Muhyiddin mengambil pendekatan berjiwa besar bagi mengelakkan negara terjerumus ke dalam kemelut politik yang tidak berkesudahan.

Sepanjang setahun pemerintahan Ismail Sabri, UMNO tidak pernah berhenti memberi tekanan dan desakan untuk diadakan segera pilihan raya umum ke-15 (PRU-15).

Ismail Sabri bukan sahaja terpaksa menguruskan negara dalam keadaan ekonomi yang tidak stabil dan geo-politik dunia sedang bergolak ketika ini tetapi juga terpaksa menguruskan hal ehwal dalaman politik partinya sendiri.

Berbeza dengan situasi sebelum ini, Ismail Sabri menerima tekanan daripada partinya sendiri untuk membubarkan Parlimen bagi memberi laluan PRU-15 diadakan dan bukannya daripada parti blok pembangkang.

Tekanan dan desakan semakin kuat kebelakangan ini ketika kes perbicaraan akhir bekas PM, Datuk Seri Najib Razak sedang berjalan.

Institusi kehakiman menjadi sasaran dan belasahan pemimpin utama UMNO yang secara terbuka mengkritik keputusan yang dibuat Mahkamah Persekutuan.

Mungkin Ismail Sabri boleh juga mengambil pendirian dalam menegur pemimpin UMNO supaya ada sedikit rasa hormat kepada sistem perundangan negara kerana jawatannya sebagai PM memerlukan seseorang yang berani bersuara dalam mempertahankan para hakim yang sedang menjalankan tanggungjawab mereka.

Pujian perlu diberikan kepada Ismail Sabri yang dilihat berani dan tidak mudah tunduk kepada kumpulan dalam UMNO yang sedang berdepan pendakwaan di mahkamah.

Tiada campur tangan eksekutif jelas memperlihatkan kesungguhan politik kerajaan sedia ada yang tidak akan berkompromi dengan usaha untuk memanipulasi badan kehakiman negara demi kepentingan politik individu tertentu.

Sekurang-kurangnya masih ada harapan untuk melihat Malaysia menjadi sebuah negara yang bersih daripada salah laku rasuah dan menumpukan kepada usaha untuk memulihkan imej negara yang sudah tercalar akibat skandal kewangan terbesar dalam sejarah negara.

Agenda Daily tidak diberikan peluang dan ruang seperti media arus perdana lain yang dapat mewawancara Ismail Sabri berhubung hala tuju pentadbiran dan kerajaan diterajuinya.

Bagaimanapun kami tidak berkecil hati seperti Ismail Sabri yang terasa hati dengan analisis yang dihasilkan sebelum ini sehingga menyaman atas perkara yang remeh.

Bagaimanapun, kami akan masih memberikan liputan secara adil dan tidak berat sebelah terhadap kerajaan dipimpin Ismail Sabri dengan masih membuat liputan berhubung dasar dan polisi yang dibawa pentadbirannya.

Mungkin sikap ahli politik di Malaysia yang terlalu mendongak tinggi dan merasakan hanya diri mereka sahaja yang betul, ahli politik mahu disanjung oleh penulis yang menulis perkara baik tentang mereka.

Kepada Ismail Sabri, selamat ulang tahun setahun menjadi PM Kesembilan dan teruskan perjuangan.


Hari ini menang Selangor, esok Anwar turun dari Putrajaya: Azmin

Pilihan Raya Negeri (PRN) boleh dijadikan memorandum rakyat kepada kegagalan kerajaan campuran dalam mentadbir negara dan menunaikan janji-janji mereka sebelum ini, kata Datuk Seri Mohamed Azmin Ali.

Pengerusi Perikatan Nasional (PN) Selangor itu menyindir Presiden PKR, Datuk Seri Anwar Ibrahim yang sebelum ini berjanji untuk menurunkan harga minyak sekiranya menjadi Perdana Menteri tetapi sehingga hari ini gagal menunaikan kata-kata manisnya itu semasa berkempen pada pilihan raya lalu.

“Kemudian 2018, di peringkat Persekutuan tanya dia kenapa tak turun? Eh saya bukan Perdana Menteri, Tun Dr Mahathir (Mohamad).

“Dia salahkan orang tua tu lagi. Tak apa, sekarang kamu sudah menjadi Perdana Menteri, bukan satu bulan, dua bulan tapi tujuh bulan.

“Maka saya ingin mengumumkan hari ini, menang Selangor esok Anwar Ibrahim akan turun dari Putrajaya… Setuju? Bukan saya kata itu pelabur asing yang sebut,” katanya semasa berucap pada Ceramah Perdana Jelajah Selangor Baru Kita Bangkit PN di Shah Alam malam tadi.

Untuk rekod, Anwar semasa berkempen pada ceramah sebelum ini pernah menjanjikan kepada orang ramai sekiranya menang hari ini, esok harga minyak akan turun serta-merta.

Bukan sahaja kerajaan diterajui Anwar gagal menurunkan harga minyak, malah ketika ini orang ramai semakin terbeban dengan peningkatan kos sara hidup apabila harga barang asas mengalami peningkatan mendadak.

“Sebab kamu bohong. Minyak tak turun, harga ikan bawal tak turun, bawang tak turun lagi? Telur tak turun. Bukan saja telur tak turun, tak ada telur akhirnya cari telur daripada India,” katanya lagi.

Azmin juga berkata pelabur tidak akan yakin dengan sesebuah negara apabila kerajaannya sering bertukar-tukar polisi atau ‘flip flop’.

“Kita tak boleh ada kerajaan flip flop, kerajaan flip flop akan menjejaskan pertumbuhan ekonomi.

“Sebab pelabur tak mahu hari ini kata A esok kata B, dia nak melabur bukan satu ringgit bukan satu bilion, berbilion,” ujarnya lagi.

Terdahulu, kerajaan campuran terpaksa membuat pusingan U dalam keputusan yang dibuat melibatkan subsidi ayam dan telur dan juga berhubung isu biasiswa tajaan Jabatan Perkhidmatan Awam (JPA) dalam bidang perubatan, pergigian dan farmasi.

Selepas menerima kritikan hebat, Anwar mengumumkan keputusan meneruskan subsidi dan juga menaja biasiswa kepada pelajar.

Dalam pada itu, Azmin menggesa agar rakyat di Selangor melakukan perubahan dan menukar kerajaan Pakatan Harapan (PH) yang sudah memerintah lama tetapi dilihat gagal membawa kemajuan kepada negeri tersebut.


Banjir kilat di Lembah Klang selepas hujan lebat semalam

Hujan lebat berterusan sekitar Lembah Klang sejak malam tadi menyebabkan beberapa kawasan dilaporkan terjejas akibat banjir antaranya di Selangor melibatkan Sepang, Hulu Langat, Petaling dan Klang.

Beberapa kawasan yang dilanda banjir kilat awal pagi ini, 17 November 2022. – Gambar media sosial

Menurut Sekretariat Jawatankuasa Pengurusan Bencana Negeri, Angkatan Pertahanan Awam Malaysia Negeri Selangor sebanyak tujuh PPS dibuka sejak awal pagi ini melibatkan perpindahan lebih 800 mangsa daripada kira-kira 200 keluarga.

PPS tersebut adalah Dewan Orang Ramai Gemilang, Taman Gemilang di Sepang; Sekolah Kebangsaan (SK) Ulu Semenyih dan Balai Raya Pekan Bangi Lama di Hulu Langat; Dewan Camelia Putra Height dan Masjid Putra Height di Petaling; Masjid Kampung Johan Setia dan Balai MPKK Kampung Jalan Kebun Batu 7 di Klang.

Calon Perikatan Nasional, Ustaz Mohd Noor Mohd Sahar turut melawat kawasan dilanda banjir di Kuala Selangor.

Manakala PPS di Sekolah Menengah Kebangsaan Jeram di Kuala Selangor serta Dewan Bagan Nakhoda Omar dan Dewan Simpang 5 di Sabak Bernam masih beroperasi sejak 11 Nov.

Calon Parlimen Kuala Selangor, Tengku Datuk Seri Zafrul Tengku Abdul Aziz melawat penduduk kampung yang terkesan akibat banjir.

Pengarah Bomba Selangor Norazam Khamis berkata satu kejadian tanah runtuh berlaku awal pagi tadi di Taman Sri Jelok, Kajang melibatkan sebuah rumah teres dua tingkat dan empat mangsa berusia 19 hingga 26 tahun berjaya diselamatkan.

Jurucakap Balai Bomba dan Penyelamat Kuala Lumpur berkata situasi sekitar ibu negara masih dalam keadaan terkawal meskipun hujan lebat pada awal pagi tadi, namun pemantauan anggota diteruskan terutamanya di kawasan hotspot.

Di MELAKA, jumlah mangsa banjir kekal 37 orang daripada 12 keluarga setakat 8 pagi ini melibatkan Kampung Bukit Tambun, Kampung Bukit Balai, Kampung Pulau, Kampung Belimbing dan Kampung Panchor.

Sekretariat Jawatankuasa Pengurusan Bencana Negeri Melaka dalam satu kenyataan memaklumkan kesemua mangsa terjejas melibatkan penduduk di daerah Alor Gajah yang ditempatkan di satu pusat PPS.

“Kesemua mangsa itu ditempatkan di PPS Dewan Pejabat Jawatankuasa Pembangunan dan Penyelarasan Dewan Undangan Negeri (Japerun) Durian Tunggal,” katanya

Di JOHOR, tiga daerah masih terjejas dengan banjir kilat iaitu Tangkak, Kluang dan Segamat yang menunjukkan bilangan mangsa turun sedikit kepada 325 orang setakat 8 pagi ini berbanding 327 orang, malam tadi.

Jawatankuasa Pengurusan Bencana Daerah (JPBD), dalam kenyataan memaklumkan kesemua mangsa terdiri daripada 80 keluarga itu masih ditempatkan di lima PPS yang masih beroperasi, setakat ini.

“Seramai 39 orang ditempatkan di Balai Raya Kampung Batu Badak dan 14 orang masih berada di Dewan Komuniti Tasek, Segamat; manakala 32 orang di Dewan Utama Kampung Ithnin Maarof di Kluang.

“Di Sekolah Kebangsaan Simpang 5 Darat dan Sekolah Agama Simpang 5 Darat, Tangkak; menempatkan mangsa paling ramai, masing-masing 132 dan 108 orang berikutan banjir termenung,” menurut jawatankuasa itu.

JPBD turut memaklumkan paras air di Sungai Lenik (Ladang Cha’ah), Segamat mencatatkan paras bahaya dengan bacaan 6.09 meter.

Di PULAU PINANG, Penolong Pengarah Sektor Operasi Angkatan Pertahanan Awam (APM) Pulau Pinang Mej (PA) Kamal Jakarinah berkata PPS Dewan Banjir Desa Puri ditutup sepenuhnya petang semalam selepas banjir yang melanda kawasan tersebut pulih.


PRN Johor: KPM tak benar sekolah menengah jadi pusat mengundi

Kementerian Pendidikan (KPM) tidak membenarkan sekolah menengah di Johor dijadikan pusat pembuangan undi pada Pilihan Raya Negeri (PRN) kerana tarikh pengundian pada 12 Mac bertembung dengan peperiksaan Sijil Pelajaran Malaysia (SPM).

Sehubungan itu, Menteri Kanan Pendidikan, Datuk Dr Radzi Jidin berkata pihaknya akan menghantar surat rasmi kepada Suruhanjaya Pilihan Raya (SPR) bagi memaklumkan perkara berkenaan dalam waktu terdekat.

Bagaimanapun, katanya, pihaknya tidak mempunyai halangan sekiranya premis sekolah rendah diguna pakai sebagai pusat pengundian dalam PRN Johor.

“Saya dapat maklumat semalam bahawa sekolah menengah di negeri ini mungkin digunakan sebagai pusat mengundi PRN Johor akan datang.

“Kementerian belum terima permohonan secara rasmi daripada SPR dan kita juga sudah membuat ketetapan bahawa kita tidak mahu sekolah menengah digunakan sebagai pusat mengundi.

“Ini bagi memastikan bukan sahaja guru-guru dapat memberi tumpuan sepenuhnya kepada peperiksaan SPM, tetapi lebih utama adalah terhadap pelajar yang akan menduduki peperiksaan tersebut,” katanya hari ini.

Menurut Dr Radzi KPM juga menerima banyak rungutan berhubung perkara itu, terutama daripada guru dan ibu bapa yang mempunyai anak bakal menduduki SPM pada Mac ini.

Katanya, peperiksaan bertulis SPM 2021 akan dijalankan bermula pada 3 Mac sehingga 29 Mac.

Terdahulu, SPR menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Februari dan pengundian awal pada 8 Mac.


Anwar mahu lebih tegas dengan Dr Mahathir kerana tak pernah insaf

Datuk Seri Anwar Ibrahim memberi bayangan Tun Dr Mahathir Mohamad masih dianggap sebagai seteru utamanya dan akan lebih tegas bagi menghadapi bekas Perdana Menteri dua kali tersebut.

Presiden PKR itu nampaknya tidak boleh menerima tindakan Ahli Parlimen Langkawi tersebut yang memungkiri janjinya sebelum ini untuk menyerahkan jawatan nomnbor satu kepadanya, malah menyifatkan seteru lamanya itu tidak pernah insaf.

“Mahathir kalau dia hentam saya 10 kali, saya jawab sekali.

“Sekarang saya akan tegas sikit kerana kawan ini, dia (Mahathir) tidak pernah nak insaf,” katanya dipetik laporan media.

Anwar mengimbas kembali episod pemecatannya sebelum ini semasa krisis politik pada 1998 lalu sehingga disumbat masuk penjara, ia kemudiaannya reda selepas bekerjasama dengan Pakatan Harapan (PH) sehingga kerajaan UMNO tumbang pada pilihan raya umum ke-14 (PRU-14) lalu.

Namun, kedua-duanya kembali menjadi seteru selepas Anwar tidak dapat menjadi Perdana Menteri susulan keputusan peletakan jawatan sebelum ini sehingga menyebabkannya sekali lagi gagal menjadi pemimpin nombor satu negara.

“Sebab itu saya minta rakyat sokong saya kerana saya rasa, saya buat perubahan dan kebaikan, tapi kalau saya dendam, nak tendang orang, nak zalim pada orang, saya tidak setuju. Walaupun orang itu zalim kepada saya, tetapi saya tidak,” katanya.

Dalam pada itu, Anwar juga mempertahankan layanan istimewa yang didakwa diberikan kepada Datuk Seri Najib Razak semasa menjalani hukuman penjara kerana setiap banduan perlu diberikan layanan yang sama adil dengan mengambil kira faktor kemanusiaan.

“Perlukah Najib dilayan sebegitu rupa? Tidak. Saya tidak setuju. Tak payahlah letak atas simen, bagilah katil. Sebab apa? Sebab kita kena ada tekad moral lebih baik, lebih tinggi,” katanya.

Untuk rekod, Najib ketika ini sedang menjalani hukuman penjara selama 12 tahun dan baru-baru ini tular dalam media sosial dengan kod nama “merpati” diberikan layanan istimewa dengan pelbagai kemudahan.

Selain itu, Najib juga sebelum ini bersama-sama dengan anak murid Anwar, Datuk Seri Ahmad Zahid Hamidi pernah menghantar surat kepada pihak Istana Negara bagi menyokong Anwar menjadi Perdana Menteri sehingga menimbulkan krisis politik dan menyebabkan kerajaan Perikatan Nasional (PN) tumbang.


Baharu enam tahun tapi Bersatu beri sumbangan besar kepada rakyat

Presiden Bersatu Tan Sri Muhyiddin Yassin yakin dengan usaha, doa, dukungan rakyat dan izin Allah, parti itu menerusi gabungan Perikatan Nasional (PN) akan kembali merajui kerajaan.

Bekas Perdana Menteri yang juga Pengerusi PN itu berkata walaupun baharu berusia enam tahun, Bersatu telah memberikan sumbangan yang besar dalam pentadbiran negara dan kesejahteraan rakyat.

“Kita telah berjuang melawan kleptokrasi, mewujudkan pemerintahan yang berintegriti dan bebas rasuah serta melaksanakan pelbagai program prihatin rakyat yang menunjukkan Bersatu berada di landasan perjuangan yang selari dengan matlamat penubuhan parti,” katanya dalam perutusan sempena ulang tahun keenam Bersatu, hari ini.

“Kekuatan Bersatu semestinya terletak di tangan ahli-ahlinya. Sekiranya ahli-ahli parti terus istiqamah dalam menghayati semangat perjuangan parti dan terus mendukung matlamat dan perjuangan parti sepertimana yang termaktub dalam perlembagaannya, maka Bersatu akan terus melangkah gagah dalam menjulang obor perjuangan parti.”

Muhyiddin yang juga Ahli Parlimen Pagoh berkata ini termasuk mewujudkan sebuah pentadbiran kerajaan yang bebas rasuah, melaksanakan tadbir urus yang berintegriti, menegakkan sistem demokrasi berparlimen, memperjuangkan keadilan sosial dan menghormati doktrin pengasingan kuasa termasuk kebebasan badan kehakiman.

Selain itu katanya, usaha juga dilakukan untuk terus menegakkan Islam sebagai agama Persekutuan, menghormati hak semua individu untuk mengamalkan agama masing-masing, mempertahankan kedudukan istimewa orang Melayu dan anak negeri Sabah dan Sarawak serta hak-hak yang sah bagi semua kaum.

“Memelihara hak-hak asasi rakyat, memupuk perpaduan dan keharmonian rakyat, mengamalkan prinsip-prinsip Rukunegara dan mendokong Perlembagaan Persekutuan, juga menjadi matlamat perjuangan Bersatu,” katanya malam ini.

Muhyiddin berkata semua itu adalah prinsip-prinsip penting perjuangan parti yang terkandung dalam Perlembagaan Bersatu.

“Prinsip-prinsip ini mestilah diamalkan dan diperjuangkan oleh setiap ahli Bersatu. Ahli-ahli Bersatu mesti dikenali dengan prinsip-prinsip ini yang membezakan mereka dengan yang lain.

“Ahli-ahli Bersatu juga mestilah sentiasa bersatu padu dan menjadi contoh teladan yang baik dalam membentuk suatu budaya politik yang murni supaya parti kita dihormati oleh semua. Ini penting supaya parti kita terus kekal bersatu, beramanah dan bermaruah selaras dengan cogan kata parti.

“Sepertimana yang kita semua maklum, pilihan raya umum boleh diadakan pada bila-bila masa. Justeru, saya menyeru kepada seluruh ahli parti, terutamanya jentera parti di semua peringkat, supaya sentiasa bersiap-siaga untuk menghadapi pilihan raya,” katanya.